title: Igor Ter-Ovanesjan

text: Igor Ter-Ovanesjan (, s. 19. toukokuuta 1938 Kiova, Ukraina) on Neuvostoliittoa edustanut armenialainen pituushyppääjä ja olympiamitalisti. Hän on lajinsa kaikkien aikojen menestyneimpiä eurooppalaisia. Hän ylitti ensimmäisenä eurooppalaisena pituushyppääjänä kahdeksan metrin rajan ja oli vuoteen 2016 saakka ainoa kaksi olympiamitalia saavuttanut eurooppalainen miespituushyppääjä. Hän on ainoana miespituushyppääjänä voittanut kolme ulkoratojen Euroopan-mestaruutta ja yhteensä viisi EM-mitalia.


title: Igor Ter-Ovanesjan

text: Igor Ter-Ovanesjan hyppäsi jo 18-vuotiaana pituutta yli 760 cm. Melbournen 1956 olympialaisten loppukilpailussa hän astui kaikki kolme hyppyään yli jääden ilman tulosta. Tukholman EM-kilpailuissa 1958 hän saavutti ensimmäisen arvokisavoittonsa. Hän hyppäsi loppukilpailun ensimmäisellä kierroksella tuloksen 758 cm, neljännellä kierroksella 772 cm ja kuudennella kierroksella lopullisen voittotuloksen 781 cm. Hopeamitalisti Kazimierz Kropidlowskin tulos oli 767 cm. Moskovassa 16. toukokuuta 1959 Ter-Ovanesjan hyppäsi Euroopan ennätyksen 801 cm ylittäen kaikkien aikojen kahdeksantena hyppääjänä ja ensimmäisenä ei-yhdysvaltalaisena kahdeksan metrin rajan. Rooman 1960 olympialaisissa hän paransi Euroopan ennätyksen lukemiin 804 cm ja saavutti olympiapronssia kahden yhdysvaltalaisen takana.


title: Igor Ter-Ovanesjan

text: Vaikka Ter-Ovanesjan hävisi edelleen vuosina 1961–1962 olympiavoittaja Ralph Bostonille, otti hän maailmanennätyksen nimiinsä hyppäämällä 831 cm Jerevanissa 10. kesäkuuta 1962. Belgradin EM-kilpailuissa 1962 hän voitti toisen Euroopan-mestaruutensa hypättyään ainoana yli kahdeksan metriä – parhaallaan 819 cm ja toiseksi parhaallaan 805 cm, jotka molemmat olivat myötätuulituloksia. Sisäratakaudella 1963 Ter-Ovanesjan voitti kolmasti Ralph Bostonin, mutta vuonna 1964 Boston ylitti hänen maailmanennätyksensä. Tokion 1964 olympialaisissa Ter-Ovanesjan saavutti pronssia tuloksella 799 cm – Boston hyppäsi neljä senttiä ja Britannian Lynn Davies kahdeksan senttiä pidemmälle. Kaksi vuotta myöhemmin Budapestin EM-kilpailuissa Davies oli jälleen parempi. Ter-Ovanesjan johti kilpailua pitkään 786 cm kantaneella avaushypyllään mutta Davies ohitti hänet hyppäämällä viimeisellään 798 cm. Ter-Ovanesjan paransi viimeisellään tulokseen 788 cm mutta se riitti vain hopeaan.


title: Igor Ter-Ovanesjan

text: Méxicossa 19. lokakuuta 1967 Ter-Ovanesjan sivusi Ralph Bostonin maailmanennätystä 835 cm. Vuotta myöhemmin samassa paikassa käydyssä olympiafinaalissa Bob Beamon paransi ennätystä 55 cm. Ter-Ovanesjan sijoittui neljänneksi häviten Ralph Bostonille 4 cm. Ter-Ovanesjanin kaksi ensimmäistä hyppyä kantoivat 812 ja 809 cm, kaksi seuraavaa olivat yliastuttuja ja kahden viimeisen pituudet olivat 810 ja 808 cm. Ateenan EM-kilpailuissa 1969 hän voitti kolmannen Euroopan-mestaruutensa hypättyään toisella kierroksella tuloksen 817 cm; Lynn Davies jäi viimeisen kierroksen hypyllään 10 cm:n päähän. Kaksi vuotta myöhemmin Helsingin EM-kilpailuissa Ter-Ovanesjan hyppäsi ensimmäisellä kierroksella parhaan tuloksensa 791 cm mutta saksalainen Max Klauss pääsi kolmannella kierroksella sentin pidemmälle jättäen armenialaisen hopealle. Viidensissä olympialaisissaan Münchenissä 1972 Ter-Ovanesjan jäi karsinnassa 13. sijalle hypättyään tuloksen 777 cm; karsintaraja oli 780 cm.


title: Igor Ter-Ovanesjan

text: Sisäratojen EM-kilpailuissa Ter-Ovanesjan saavutti kultaa kaikkien aikojen ensimmäisissä kisoissa Dortmundissa 1966 sekä Madridissa 1968. Lisäksi hän sai hopeaa Sofiassa 1971 ja sijoittui viidenneksi Wienissä 1970.


title: Igor Ter-Ovanesjan

text: Igor Ter-Ovanesjanin isä Aram oli Neuvostoliiton ennätysmies kiekonheitossa (42,595 m vuonna 1933).


title: Pitkäjärvi (Somero)

text: Pitkäjärvi on kylä, kyläkeskus ja postinumeroalue Somerolla. Kylän väkiluku vuonna 2011 oli 268, mikä teki siitä väkiluvultaan Someron kuudenneksi suurimman kylän ja Someron haja-asutusalueen kylistä väkiluvultaan suurimman. Pitkäjärven naapurikyliä Somerolla ovat Viluksela lännessä sekä Sillanpää, Pyöli ja Jurvala idässä. Naapurikuntien kylistä Pitkäjärvi rajoittuu pohjoisessa Ypäjän Perttulan, Levän ja Palikkalan sekä lounaassa Kosken Tapalan, Patakosken ja Värmälän kyliin.


title: Pitkäjärvi (Somero)

text:
Kylä sijaitsee sille nimensä antaneen Pitkäjärven rannoilla Hämeen härkätien (yhdystie 2810) varrella Somerolta noin kymmenen kilometriä Turkuun päin.
Pitkäjärven kyläkeskus sijoittuu Pitkäjärven pohjoisrannalle Hämeen härkätien varteen. Siellä toimii peruskoulun 1.-6. luokkien opetusta antava Pitkäjärven koulu. Vuosina 1997-2013 Pitkäjärven koulu toimi yhdistettynä Lahti-Pitkäjärven kouluna aiemman Lahden koulun kanssa osan luokista ollessa Lahden koulussa ja osan Pitkäjärvellä. Vuoden 2014 alusta yhdistetyn koulun koko opetus keskitettiin Pitkäjärvelle.


title: Pitkäjärvi (Somero)

text: Kylän muita toimintoja ovat maamiesseurantalo, valaistu kuntorata ja -latu, uimaranta, sekä majoituspalveluita tarjoava maatilamatkailuyritys. Vuoteen 2010 Pitkäjärvellä ehtivät toimia myös toinen Someron kahdesta jäljellä olleesta kyläkaupasta ja sen yhteydessä asiamiesposti. Aiemmin kylässä on ollut parhaimmillaan kolme kauppaa, kioski, posti, terveystalo, kaksi pankkikonttoria, työväentalo ja vehnämylly.


title: Pitkäjärvi (Somero)

text: Pitkäjärven Pitkäjärven postinumeroalueeseen kuuluvat Pitkäjärven kylän ohella naapurikylistä kokonaan tai osittain Viluksela, Sillanpää ja Jurvala sekä näiden ja Pitkäjärven alueilla sijaitsevista aiemmin oman koulupiirin muodostaneista kulmakunnista Isoniitty, Kauraketo, Palojoki ja osittain Lehtimäenkulma. Näiden alueella toimivia yrityksiä ovat muiden muassa Kolatun Vuohijuustola Pitkäjärven ja Isoniityn rajalla sekä huoltokorjaamo Vilukselan Teboil Vilukselassa Valtatie 10:n varrella. Yhteisöjen omistamia kokoontumistiloja alueella ovat seurojentalo Lehtilä Lehtimäenkulmalla ja metsästysseura Vilukselan Revon maja Vilukselan Piilikankaalla. Yksityinen vanhusten hoitokoti entisellä Kaurakedon koululla lopetti toimintansa vuonna 2010 ja sen tiloissa on sittemmin toiminut majatalo.


title: Pitkäjärvi (Somero)

text: Lahden ja Pitkäjärven koulujen yhdistämisen jälkeen Pitkäjärven vaikutuspiiriin liittyy myös Pyölin postinumeroalue Pitkäjärveltä Somerolle päin, missä aiemmin toimi vuoteen 2013 asti Lahden koulu.


title: Pitkäjärvi (Somero)

text: Kuten suuri osa läntistä Someroa Pitkäjärvi kuuluu Loimaalta Salon seudulle ulottuvaan laajaan savitasankoon, johon tuovat vaihtelua kallioperän murroslinjoja noudattelevat vesistöt, kalliosydämiset moreenikohoumat ja paikoin harjumuodostumat.


title: Pitkäjärvi (Somero)

text: Pitkäjärven kohdalla nämä ovat kaikki läsnä, ja 34 hehtaarin laajuisen Pitkäjärven luona Kankaannummen harjumuodostuma kohoaa 127 metrin korkeuteen pieneksi deltatasoksi, jossa on joitakin suppakuoppia. Sama harjumuodostuma on myös synnyttänyt Pitkäjärven laskukynnyksenä toimineen, nyttemmin Turun kaupungin vedenhankintaa varten padolla säännöstellyn Hovirinnankosken, jonka alapuolella joki vielä laajenee 13 hehtaarin laajuiseksi Myllylammeksi. Harjuainesta on myös Pitkäjärveen työntyvässä Napinniemessä. Tämä on antanut aiheen tarinaan, jonka mukaan jättiläisämmä oli tahtonut tehdä sillan järven yli ja oli tätä varten kantanut esiliinassaan hiekkaa nummesta järveen, mutta esiliinan revettyä työ oli jäänyt kesken. Näin syntyivät tarinan mukaan Pitkäjärven Napinniemi ja Kankaannummen Ämmänkuopat.


title: Pitkäjärvi (Somero)

text: Pitkäjärven eteläpuolella, pääosin Sillanpään maarekisterikylän alueella on Someron suurin suo, Natura 2000 -ohjelmaan kuuluva 411 hehtaarin laajuinen Reksuo, josta Uskelanjoen latvahaara Rekijoki saa alkunsa.


title: Pitkäjärvi (Somero)

text: Historiallisesti Pitkäjärven kylään on kuulunut Långsjön kartano sekä joukko kantataloja, joista osa eri aikoina on ollut yhdysviljelyksessä kartanon kanssa. Samaan jakokuntaan Pitkäjärven kanssa on isossajaossa kuulunut naapurikylä Sillanpää, jossa sijaitsee suomen toiseksi vanhimman lasitehtaan sijaintipaikkana 1748–1833 toiminut Åvikin kartano.


title: Pitkäjärvi (Somero)

text: Pitkäjärven etelärannalla ovat kylän vanhimmat pellot ja historiallinen kylätontti. Sen yläpuolisella mäellä on Långsjön kartano. Kylätontilla on kylän vanhoista taloista enää kaksi: Ali-Kenni ja aiemmin valtionvirkatalona ollut Similä. Muut nykyään olemassa olevat kylän kantatalot ovat Ali-Korpilo, Yli-Korpilo, Kökkö, Nummi-Jakanen, Yli-Kenni, Raja-Jakala, Sarja, Uotila ja Paju eli Kylämäki. Ne sijaitsevat Hämeen härkätien varressa joen molemmin puolin sekä mäkialueella kylätontin yläpuolella.


title: Pitkäjärvi (Somero)

text: Taloista vanhalla kylätontilla sijaitseva Ali-Kenni jatkuvasti käytössä olevine umpipihoineen on maisemallisesti ja rakennushistoriallisesti erittäin merkittävä kokonaisuus yhdessä Similän kanssa. Maisemallisesti sekä rakennus- ja kulttuurihistoriallisesti erittäin arvokkaan kokonaisuuden muodostavat myös Långsjön kartanon hyvin säilyneet rakennukset. Historiallisesti ja maisemallisesti merkittäviä ovat Härkätien varressa sijaitsevat Nummi-Jakanen, Kökkö ja Yli-Korpilo sekä entinen Hovirinnan kestikievari Paimionjoen ylittävän Hovirinnan sillan pielessä. Rakennus- ja paikallishistoriallisesti merkittäväksi on arvioitu myös Sarjan vanha päärakennus ja maisemallisesti ja paikallishistoriallisesti merkittäväksi Pitkäjärven Maamiesseurantalo.


title: Pitkäjärvi (Somero)

text: Långsjön kartano muodosti vielä 1900-luvulla suuren osan koko Pitkäjärven kylästä käsittäneen maaomaisuuden. Sen kanssa yhdysviljelyksessä olleita Pitkäjärven kylän kantataloja olivat 1800-luvun lopulla ja 1900-luvun alussa Sarja-Klemolan ratsutila, sen augmentti Uotila, Hiiskon rälssitila ja Långsjön säteriratsutilan augmentti Paju. Lisäksi Långsjön omistuksessa 1900-luvun alussa oli kylän kantataloista vielä Yli-Kenni. Näistä Uotila, Paju ja Yli-Kenni itsenäistyivät 1920-luvulla, Sarjan sen sijaan ollessa vielä 1930–1940-luvuilla osana päätilaa mutta sittemmin jälleen itsenäinen. Sen ohella Långsjön kartanon ulkotiloja olivat 1900-luvun alkupuolella Isoniitty ja Hämeenoja ja kartanoon kuului myös 1800-luvulla kestikievarina toiminut Hovirinta, joka niin ikään 1990-luvulla oli itsenäisenä tilana. 1890-luvulta vuoteen 1918 Långsjössä toimivat karjanhoito-, maanviljelys- ja puutarhakoulut sekä kalanviljelylaitos ja myöhemminkin 1900-luvulla kartanossa olivat laajat puutarhat. Nykyäänkin Långsjön kartano on toimiva maanviljelystila, vaikka toisen maailmansodan jälkeisessä siirtoväen maanhankinnassa kartano joutui luovuttamaan yli 800 hehtaaria silloin vielä yli 1500 ha laajuisista tiluksistaan, ja toisen maailmansodan jälkeen toimitettiin kartanossa myös perinnönjako.


title: Pitkäjärvi (Somero)

text: Nähtävyyksiä Pitkäjärvellä ovat rakennetun ympäristön kohteiden ohella Långsjön kartanon vaahterakuja Hämeen Härkätiellä ja kaksi Somero-seuran vuonna 1963 pystyttämää Kuninkaankiveä Hämeen härkätiellä liikkuneiden merkkihenkilöiden muistoksi: Långsjön kartanossa on yöpynyt vuonna 1752 Ruotsin kuningas Aadolf Fredrik ja Hovirinnan kievarissa vuonna 1853 maaherra Otto Carl Rehbinder.


title: Pitkäjärvi (Somero)

text: Oopperalaulaja Karita Mattila on syntyjään Pitkäjärveltä, jossa hänen isänsä toimi 1960-luvun alussa pari vuotta Långsjön kartanon tilanhoitajana. Perhe kuitenkin muutti pian isän kotitilalle Perniöön, eikä tuleva laulaja ehtinyt asua Somerolla puolta vuotta pidempään.


title: Pitkäjärvi (Somero)

text: Radiotoimittaja Ruben Stillerin 1990-luvulla tunnetuksi tekemän haukkumasanan "kökkötraktori" kerrotaan alkujaan perustuvan Pitkäjärven Kökkön talon nimeen. Kertoman mukaan Somerolta Vihtiin suuntautuneella maanviljelijöiden traktorimarssilla vuonna 1991 Pitkäjärven Kökkön talon isännän Raimo Kurvisen traktoriin oli kiinnitettynä lakana, johon talon emäntä Anja Kurvinen oli maalannut tilan nimen ”Kökkö”. Kun kuva traktorista vilahti televisiossa, sen kerrotaan jääneen joidenkin mieleen ja näin päätyneen sanonnaksi, jota Stiller käytti esiintyessään.


title: Bruce Tulloh

text: Bruce Tulloh (29. syyskuuta 1935 Datchet, Berkshire – 28. huhtikuuta 2018 Marlborough) oli brittiläinen kestävyysjuoksija. Hänellä oli laaja juoksuskaala ja hän saavutti ainoan arvokisavoittonsa 5 000 metrin juoksussa. Hän juoksi useimmiten paljain jaloin.


title: Bruce Tulloh

text: Bruce Tulloh juoksi vuonna 1961 suosikkiradallaan Southamptonissa 3 maililla Britannian ennätyksen 13.12,0. Alkuvuonna 1962 hän kilpaili Uudessa-Seelannissa ja teki tammikuussa maililla oman ennätyksensä 3.59,3 Wanganuin 385 jaardin ruohoradalla – kilpailun voitti Peter Snell uudella maailmanennätyksellä 3.54,4. Samoissa maisemissa hän juoksi 2 mailia aikaan 8.33,7. Belgradin EM-kilpailuissa 1962 avojaloin juossut Tulloh karkasi 5 000 metrillä vastustajiltaan toiseksi viimeisellä kierroksella ja voitti kultaa ajalla 14.00,6. Saman vuoden marraskuussa Perthissä käydyissä Kansainyhteisön kisoissa hän sijoittui 3 maililla neljänneksi.


title: Bruce Tulloh

text: Vuonna 1966 Tulloh juoksi 6 maililla Euroopan ennätyksen 27.23,8. Samana vuonna Budapestin EM-kilpailuissa hän sijoittui 10 000 metrillä kuudenneksi. Olympialaisissa hän ei urallaan menestynyt. Kesällä 1969 hän juoksi Yhdysvaltain halki 65 päivässä; matkaa kertyi 4 630 kilometriä.


title: Owe Jonsson

text: Owe Jonsson (23. marraskuuta 1940 Växjö, Ruotsi – 29. syyskuuta 1962) oli ruotsalainen pikajuoksija.


title: Owe Jonsson

text: Jonsson voitti Belgradin EM-kilpailuissa 1962 kultaa 200 metrin juoksussa ajalla 20,7 s. Hän kuoli auto-onnettomuudessa kaksi viikkoa mestaruutensa saavuttamisen jälkeen.


Turkmenistanin sosialistisen neuvostotasavallan hymni oli Turkmenistanin hymni vuodesta 1946 vuoteen 1997 saakka, vaikka maa itsenäistyi Neuvostoliitosta 1991. Laulun sävelsi Veli Mukhatov ja sanat on kirjoittanut Aman Kekilov.


title: Gottlieb Kreidl

text: Gottlieb Kreidl (1850-1908) oli itävaltalainen paperimestari, joka perusti Verlan puuhiomon ja pahvitehtaan yhdessä saksalaisen paperimestarin Luis Hänelin ja viipurilaisen liikemiehen Wilhelm Dippellin kanssa vuonna 1882.


title: Gottlieb Kreidl

text: Gottlieb Kreidl muutti Suomeen noin 24-vuotiaana vuonna 1874 tullakseen Kuusankosken tehtaalle (nykyinen UPM-Kymmene oyj) paperimestariksi. Kreidlia pidettiin Kuusankoskella kyvykkäänä mestarina, joka osasi käsitellä hyvin työväkeä. Työskenneltyään Kuusankoskella seitsemän vuotta Kreidl osti Verlasta koskitontin ja siihen kuuluvat oikeudet Hugo Neumanilta, jonka puuhiomo oli toiminut Verlankosken partaalla 1872–1876. Tarkoituksena oli perustaa oma puuhiomo ja kun tulipalo vielä teki tuhojaan Kuusankosken tehtaalla, siirtyi hän kokonaan uuden yrityksensä pariin. Yhtiökumppaneiksi tulivat Kymintehtaalle vuonna 1876 värvätty saksalainen paperimestari Luis Hänel ja viipurilainen liikemies Wilhelm Dippell.


title: Gottlieb Kreidl

text: Gottlieb Kreidlin tehtäväksi tuli tehtaan pyörittäminen käytännössä, jolloin hänestä tuli myös sen kasvot paikkakunnalla, tehtaan "patruuna". Patruuna ja patrunessa Emilia Kreidl asettuivat asumaan Verlaan, jonne rakennettiin pian isännöitsijänrakennus, joka tunnetaan edelleen patruunan pytinkinä. Kreidl muistetaan Verlassa toisaalta ankarana miehenä, toisaalta lupsakkana ja hyväntahtoisena. Tehdas perusti kylään kansakoulun, jonka johtokunnan itseoikeutettu johtaja oli Kreidl. Läheisellä Kokkokalliolla kerrotaan vietetyn juhannusjuhlia, joissa patruuna tarjosi kyläläisille mm. pullia, paperosseja ja pelimannimusiikkia. Kuulemma myös ilotulituksia pidettiin.


title: Gottlieb Kreidl

text: Gottlieb Kreidl kuoli hoitokodissa Helsingissä 7. lokakuuta 1908, Emilia Kreidl oli kuollut jo 1903. Heillä ei ollut yhtään tunnustettua lasta.


title: James Burrows

text: James Edward Burrows (s. 30. joulukuuta 1940) on yhdysvaltalainen televisio-ohjaaja. Hän syntyi Los Angelesissa Abe Burrowsin poikana ja valmistui Oberlin Collegesta. Hän on voittanut useita Emmy-palkintoja. Sarjoja, joiden parissa hän on työskennellyt, ovat olleet muiden muassa "Terveydeksi", "Will & Grace" ja "Sinkkuisä Gary".


title: Awka

text: Awka on Anambran osavaltion pääkaupunki Nigerian eteläosassa. Vuonna 2000 siellä oli noin 138 000 asukasta. Suurin osa alueen asukkaista on igboja.


title: Awka

text: Kaupungissa on yliopisto, Nnamdi Azikiwe University, jota käy lähes 25 000 opiskelijaa. Siitä tuli itsenäinen valtion rahoittama oppilaitos vuonna 1992.


title: Luis Hänel

text: Luis Hänel (1836–1905) oli saksalainen paperimestari, joka perusti Pohjois-Kymenlaaksoon Verlan puuhiomon ja pahvitehtaan yhdessä itävaltalaisen paperimestarin Gottlieb Kreidlin ja viipurilaisen liikemiehen Wilhelm Dippellin kanssa vuonna 1882.


title: Luis Hänel

text: Luis Hänel oli syntynyt Sachsenin Breitenbrunnissa lähellä Dresdeniä. Hänet värvättiin Kymintehtaalle (nykyinen UPM-Kymmene oyj) paperimestariksi ja Suomeen tullessaan hän oli noin 40-vuotias. Kymintehtaan kanssa samasta koskesta sai vesivoimansa Kuusankosken tehdas, jonka paperimestarin Gottlieb Kreidlin kanssa Hänel perusti Verlan puuhiomon ja pahvitehtaan vuonna 1882. Kolmanneksi yhtiömieheksi tuli viipurilainen liikemies Wilhelm Dippell. Alun perin yhtiön voitot ja tappiot jaettiin tasan kolmen yhtiömiehen kesken ja Hänelin tehtäväksi nimettiin Kreidlin kanssa vastata tehtaan käytännön toiminnasta. Mitään viitteitä Hänelin asumisesta Verlassa ei kuitenkaan ole säilynyt ja Hänel muuttikin melko pian takaisin Saksaan, missä hän saattoi toki toimia apuna esimerkiksi koneostoksissa. Kymmenen vuotta myöhemmin uusitussa yhtiösopimuksessa Hänelin osuus voitoista ja tappioista oli enää 3/12. Hänel kuoli Dresdenissä 1905.


title: Eastern Airways

text: Eastern Airways on Humbersiden lentoasemalla perustettu brittiläinen lentoyhtiö, joka liikennöi koti- ja ulkomaille reitti- ja tilauslentoja. Yhtiön reittilentoja käyttää vuosittain noin 700 000 matkustajaa.


title: Eastern Airways

text: Henkilöstön toimipaikkoina käytettäviä lentoasemia ovat Humberside, Leeds-Bradford, Newcastle, Durham Tees Valley, East Midland, Southampton, Mansaari, Aberdeen, Wick, Hawarden ja Norwich.


title: Eastern Airways

text: Yhtiö aloitti toimintansa joulukuussa 1997 reittilennoilla Aberdeenin ja Humbersiden välillä. Helmikuussa 1999 yhtiö osti manchesterilaisen Air Kilroe -lentoyhtiön. Eastern Airwaysille siirrettiin 30. maaliskuuta 2003 alkaen British Airways CitiExpressin reittejä ja BAe Jetstream 41 -koneita.


title: Eastern Airways

text: Eastern Airways on liikennöinyt 24. huhtikuuta 2006 alkaen Cardiffin ja Newcastlen välistä reittiä sen jälkeen, kun Air Wales päätti keskeyttää reittilentonsa 23. huhtikuuta alkaen. Eastern Airways hankki henkilöstön ja yhden Jetstream 41 -koneen liikennöimään tätä reittiä sekä lentoja Brysseliin. Reitti Brysseliin lakkautettiin muutamassa kuukaudessa, kun matkustajamäärä jäi vähäiseksi. Lontoon City Airportin ja Newcastlen välinen reitti on myös lakkautettu, mikä johtui kohonneista Lontoon laskeutumismaksuista. Myöhemmin yhtiö avasi reitin Durham Tees Valleyn ja Brysselin välillä. 13. elokuuta alkaen yhtiö on liikennöinyt Saab 2000 -koneella Aberdeenin ja Norjan Stavangerin välillä kahdesti päivässä. Stavangerin reitillä Eastern Airwaysin kanssa kilpailee norjalainen Widerøe-lentoyhtiö.


title: Eastern Airways

text: Euroopan alueellisten lentoyhtiöiden liitto palkitsi Eastern Airwaysin vuoden parhaana lentoyhtiönä kaudella 2006/07 sekä toiseksi parhaana kausina 2003/04 ja 2004/05.


title: Eastern Airways

text: Yhtiö on hankkinut Yhdysvalloista Jetstream 41 -simulaattorin, jota muutkin lentoyhtiöt käyttävät koulutukseen. Heinäkuussa 2007 Eastern Airwaysin kerrottiin hankkivan kaksi tai useampia Saab 2000 -koneita käytettyinä Stavangerin reitille ja tilauslennoille. Noin 50-paikkaisten koneiden tilauslentoihin kohdistuu kasvavasti kysyntää, johon merkittävä osa Eastern Airwaysin toiminnasta kohdentuu.


title: Eastern Airways

text: Eastern Airways avasi 5. tammikuuta 2014 kahdesti päivässä liikennöidyn reitin Lorientin ja Lyonin välille.


title: Eastern Airways

text: Heinäkuussa 2015:


title: Nicholas Colasanto

text: Nicholas Colasanto (19. tammikuuta 1924 – 12. helmikuuta 1985) oli yhdysvaltalainen näyttelijä. Hän tuli tunnetuksi Coach Ernie Pantusson roolista tilannekomediasarjassa "Cheers". Hän esiintyi myös elokuvissa, joiden joukossa on "Kuin raivo härkä" (1980). Kuoleman aiheutti 61-vuotiaana sydänvika.


title: Nicholas Colasanto

text: "Cheers" toi Colasantolle kolme Emmy-ehdokkuutta vuosina 1983, 1984 ja 1985. Näyttelijä oli myös toisen maailmansodan veteraani.


title: Vilmos Varjú

text: Vilmos Varjú (10. kesäkuuta 1937 Gyula – 17. helmikuuta 1994 Budapest) oli unkarilainen kuulantyöntäjä. Hän oli 1960-luvulla lajinsa paras eurooppalainen.


title: Vilmos Varjú

text: Vilmos Varjú sijoittui Tukholman EM-kilpailuissa 1958 seitsemänneksi tuloksella 16,77 m. Rooman 1960 olympialaiset jäivät häneltä väliin jalan murtumisen vuoksi. Kaksi vuotta myöhemmin Belgradin EM-kilpailuissa hän voitti ylivoimaisesti kultaa; hänen paras työntönsä kantoi 19,02 m ja hänen kaikki viisi mitattua työntöään olivat pidempiä kuin hopeamitalisti Viktor Lipsnisin paras tulos (18,38). Tokion 1964 olympialaisissa hän saavutti olympiapronssia tuloksella 19,39 m jättäen kaksinkertaisen olympiavoittajan Parry O'Brienin neljänneksi ja estäen yhdysvaltalaisten kolmoisvoiton.


title: Vilmos Varjú

text: Ensimmäisissä sisäratojen EM-kilpailuissa Dortmundissa 1966 Varjú voitti kultaa tuloksella 19,05 m. Samana vuonna Budapestin EM-kilpailuissa hän voitti toisen ulkoratojen Euroopan-mestaruutensa. Hän työnsi ensimmäisellään voittotuloksen 19,43 m ja oli jälleen ylivoimainen. Hän astui neljä viimeistä työntöään tahallisesti yli ja sai kotiyleisöltä vihellyksiä. Méxicon 1968 olympialaisissa Varjú sijoittui karsinnassa 13:nneksi ja jäi niukasti ulos loppukilpailusta – hänen tuloksensa 18,86 m jäi 4 cm karsintarajasta, ja viimeiselle loppukilpailuun päässeelle hän hävisi yhden sentin. Ateenan EM-kilpailuissa 1969 hän oli seitsemäs (tulos 18,78) ja Helsingin EM-kilpailuissa 1971 neljäs (19,99). Vielä Münchenin 1972 olympialaisissa hän sijoittui kahdeksanneksi tuloksella 20,10 m.


title: Vilmos Varjú

text: Uransa parhaan tuloksen 20,45 m Varjú työnsi vuonna 1971.


title: John Ratzenberger

text: John Deszo Ratzenberger (s. 6. huhtikuuta 1947) on yhdysvaltalainen näyttelijä. Hän tuli tunnetuksi Cliff Clavinin roolista tilannekomediasarjassa "Cheers". Hän on esiintynyt myös elokuvissa ja tullut tällä saralla tunnetuksi varsinkin ääninäyttelijänä Pixarin animaatioista. Hänellä on ollut jokin osa jokaisessa Pixarin pitkässä animaatiossa.


title: John Ratzenberger

text: Ratzenberger syntyi katoliseen perheeseen Bridgeportissa, Connecticutissa. Hän oli "Cheersistä" ehdolla kahden Emmy-palkinnon saajaksi vuosina 1985 ja 1986.


title: Johann Christian Polycarp Erxleben

text: Johann Christian Polycarp Erxleben (1744-1777) oli saksalainen luonnontieteilijä. Hän toimi fysiikan ja eläinlääketieteen professorina Göttingenin Georg-August-yliopistossa. Erxleben oli perustamassa eläinääketidettä yliopistotasoisena oppiaineena.


title: The Christian Science Monitor

text: The Christian Science Monitor (CSM) on Yhdysvalloissa ilmestyvä kansainvälinen viikoittain ilmestyvä julkaisu, jota julkaistaan myös verkossa. Verkkojulkaisun kanssa ilmestyy myös päivittäin uutiskirjeitä, jota voi lukea mobiililaitteilla. Lehden perusti vuonna 1908 Mary Baker Eddy, joka on Kristillinen tiede -liikkeen perustaja.


title: The Christian Science Monitor

text: Maaliskuussa 2008 sanomalehden levikiksi ilmoitettiin 56 083. Lokakuussa 2008 tappiollinen lehti ilmoitti, että se lopettaa viidesti viikossa maanantaista perjantaihin ilmestyneen paperiversionsa julkaisemisen ja siirtyy verkkoon huhtikuussa 2009. Viikkolehti jatkaa kuitenkin ilmestymistä painettuna.


title: The Christian Science Monitor

text: CSM on saanut seitsemän Pulitzer-palkintoa, viimeksi vuonna 2008. Sen päätoimittaja on John Yemma.


title: Bebe Neuwirth

text: Beatrice ”Bebe” Neuwirth (s. 31. joulukuuta 1958 Princeton, New Jersey) on yhdysvaltalainen näyttelijä. Hän on luonut monipuolisen uran, joka on tuonut hänelle muun muassa kaksi Tony- ja kaksi Emmy-palkintoa. Yksi Neuwirthin tunnetuista rooleista on ollut Lilith Sternin tilannekomediasarjassa "Cheers". Sterninin roolissa hän on esiintynyt myös "Frasierissa", joka oli alun perin "Cheersin" spin-off.


title: Bebe Neuwirth

text: Näyttämön puolella Neuwirth on esiintynyt muun muassa "Chicago"-musikaalissa. Elokuvien joukossa ovat "Kauhun oppitunnit" (1998) ja "Kuinka hukata kundi 10 päivässä" (2003).


title: Rimpivihvilä

text: Rimpivihvilä ("Juncus stygius") on hetteiköissä ja keski- ja runsasravinteisilla rimpisoilla kasvava vihviläkasvi.


title: Rimpivihvilä

text: Kasvi on monivuotinen ja se kasvaa 5–20 senttimetriä korkeaksi. Kasvin varsi on pysty sekä monesti lehdekäs ja punertavansävyinen. Rimpivihvilän juurakko on vaakasuora ja lyhyt. Kasvin lehdissä ei ole ruotia, ja ne ovat tupellisia. Lehtitupet ovat avoimia. Rimpivihvilän lehdet ovat muodoltaan liereitä ja ohuita. Useasti kasvin kukinto on 1–2- tai 3–4-sykeröinen. Sykeröt puolestaan ovat 1–3-kukkaisia. Rimpivihvilän kukat ovat kaksineuvoisia, pienikokoisia, vaaleanruskeita ja säteittäisiä. Kasvi kukkii vyöhykkeillä VI–VII keskikesällä. Rimpivihvilän emin luotti on muodoltaan kolmiliuskainen ja heteitä on kuusi kappaletta. Kasvi on tuulipölytteinen. Kasvin hedelmä on 5–5,6 millimetriä pitkä monisiemeninen kota. Kota on muodoltaan kolmisärmäinen, tylppäkärkinen, vaaleanruskea ja luumunmuotoinen.


title: Rimpivihvilä

text: Rimpivihvilä on Suomessa yleinen Pohjois-Suomessa Kainuun ja Keski-Pohjanmaan alueille saakka. Etelä-Suomessa se on harvinaistunut.


title: George Wendt

text: George Robert Wendt (s. 17. lokakuuta 1948 Chicago) on yhdysvaltalainen näyttelijä. Hän tulkitsi Norm Petersonin roolin tilannekomediasarjassa "Cheers" (suom. "Terveydeksi"). Rooli toi hänelle peräti kuusi Emmy-ehdokkuutta perättäisinä vuosina 1984–1989.


title: George Wendt

text: Wendt on näytellyt myös esimerkiksi elokuvassa "Naapurissa kummittelee" (1986).


title: Wilhelm Dippell

text: Wilhelm Dippell (1853–1906) oli viipurilainen liikemies, joka perusti muun muassa Verlan puuhiomon ja pahvitehtaan yhdessä saksalaisen paperimestarin Luis Hänelin ja itävaltalainen paperimestarin Gottlieb Kreidlin kanssa vuonna 1882. Hän oli osakkaana Åstrandin (Hovinmaan) puuhiomossa ja Rakkolanjoen kaakelitehtaassa, ja toimi Hämekosken puuhiomon ja Wiipurin yhdysoluttehtaan toimitusjohtajana sekä lukuisissa luottamustoimissa, muun muassa Viipurin kaupunginvaltuuston puheenjohtajana (1904–1905) sekä Suomen puuhiomoyhdistyksen hallituksen puheenjohtajana (1892–1906).


title: Wilhelm Dippell

text: Wilhelm Dippellin isä Julius Dippell oli muuttanut vuonna 1847 Hannoverista Viipuriin, missä hän toimi muun muassa Hannoverin konsulina ja perusti tupakka- ja sikaritehtaan 1852 sekä eräiden muiden viipurilaisten kauppiaitten kanssa Yhdysoluttehtaan 1864. Wilhelm Dippell ja hänen veljensä arkkitehti Eduard Dippell ovat siis molemmat syntyneet Suomessa. Veljesten äiti oli Viipurin suomenruotsalaisiin kuuluva Maria o.s. Alfthan. Wilhelm oli noin 15-vuotias isän kuollessa 1868. Wilhelm kävi ensin Viipurin saksalaisen koulun ja tutustui sitten ulkomailla kahdeksan vuoden ajan kauppiastoimintaan. Vuonna 1876 hän perusti oman toiminimen W. Dippell.


title: Wilhelm Dippell

text: Verlan puuhiomon ja pahvitehtaan osakkaana Wilhelm Dippellillä oli alun perin työsarkanaan liiketoiminnan kaupallinen puoli, kun taas itävaltalaisen paperimestarin Gottlieb Kreidlin ja saksalaisen paperimestarin Luis Hänelin tehtävä oli tehtaan pyörittäminen käytännössä. Vuonna 1882 tehdyn yhtiösopimuksen mukaan voitot ja tappiot jaettiin kolmikon kesken samassa suhteessa. Dippell kuitenkin kasvatti osuuttaan niin, että vuoden 1892 sopimuksessa hänelle kuului voitoista ja tappioista 5/12. Kun kauppayhtiö muutettiin osakeyhtiöksi, Dippellin osuus vastasi noin kahta kolmannesta yhtiön äänivallasta. Dippelliä voikin pitää hyvin keskeisenä hahmona Verlan tehtaan historiassa sen ensimmäisinä vuosikymmeninä, vaikka hän ei paikkakunnalla asunutkaan. Wilhelm Dippell lahjoitti muun muassa varoja Verlan tehtaalaisten eläkerahastoksi ja perusti lahjarahaston, josta maksettiin 500 markan palkkio 25 vuotta tehtaan palveluksessa olleille työntekijöille.


title: Wilhelm Dippell

text: Wilhelm Dippell kuoli lapsettomana Viipurissa vuonna 1906 jättäen liikeyrityksensä veljelleen Eduardille.


title: Joutsenon rautatieasema

text: Joutsenon rautatieasema () on rautatieliikennepaikka Karjalan radalla Lappeenrannan Joutsenossa noin kilometrin päässä taajaman keskustasta. Asema avattiin Lappeenranta–Imatra-rataosan yhteydessä lokakuussa 1934 ja sen on suunnitellut Thure Hellström.


title: Joutsenon rautatieasema

text: Aseman länsipuolelta erkanee raide Metsä-Botnian Joutsenon-tehtaalle.


title: Joutsenon rautatieasema

text: Joutsenon ratapiha uusittiin vuonna 2002, jolloin asemalle rakennettiin uusi matkustajalaituri sekä alikulkutunneli. Nykyisin kaikki Helsingin ja Joensuun välillä kulkevat junat muutamaa Pendolinoa lukuun ottamatta pysähtyvät Joutsenossa. Lipunmyynti lakkautettiin vuonna 2003. Kaksi myöhäistä InterCity-junaa Helsinkiin pysähtyy raiteella 2, kaikki muut raiteella 1.


title: Classics (Tasavallan Presidentin albumi)

text: Classics on suomalaisen Tasavallan Presidentti -yhtyeen vuonna 1990 julkaistu kokoelma-albumi.


title: Pauline Davis-Thompson

text: Pauline Elaine Davis-Thompson (o.s. Davis, s. 9. heinäkuuta 1966) on entinen bahamalainen pikajuoksija, moninkertainen arvokisamitalisti. Hän harrasti kouluiässä useita urheilulajeja, kuten softballia, maahockeytä ja koripalloa. Yleisurheilun hän aloitti tosimielellä kolmetoistavuotiaana.


title: Pauline Davis-Thompson

text: Davis-Thompson selviytyi Helsingin MM-kilpailuissa 1983 toisiin alkueriin sekä 100 että 200 metrillä. Hän toimi Bahaman joukkueen lipunkantajana Los Angelesin olympialaisissa 1984. Hän selviytyi kisoissa välieriin 100 metrillä ja juoksi toisen osuuden maansa pikaviestijoukkueessa, joka sijoittui kuudenneksi . Rooman MM-kilpailuissa 1987 Davis-Thompson eteni 100 metrillä toisiin alkueriin ja 200 metrillä välieriin. Saman vuoden Pan Amerikan kisoissa Indianapolisissa hän sai pronssia sekä 100 että 200 metrillä.


title: Pauline Davis-Thompson

text: Davis-Thompson selviytyi Soulin olympialaisissa 1988 välieriin molemmilla pikamatkoilla. Aucklandin Kansainyhteisön kisoissa 1990 hän sai pronssia niin 100 kuin 200 metrilläkin. Sevillan MM-hallikisoissa 1991 hän sijoittui 60 metrillä viidenneksi ajalla 7,16. 200 metrillä hän putosi jatkosta välierissä. Myöhemmin samana vuonna Tokion MM-kilpailuissa Davis-Thompson sijoittui 200 metrillä seitsemänneksi ajalla 22,90. Puolta lyhyemmällä matkalla hän eteni välieriin. Barcelonan olympialaisissa 1992 ja Stuttgartin MM-kilpailuissa 1993 hän selviytyi välieriin sekä 100 että 200 metrillä.


title: Pauline Davis-Thompson

text:
Davis-Thompson saavutti hopeaa Barcelonan 1995 MM-hallikilpailujen 200 metrillä ajalla 22,68. Hän hävisi kilpailun voittaneelle Melinda Gainsfordille 0,04 sekuntia. Göteborgin MM-kilpailuissa 1995 hän saavutti hopeaa uudella matkallaan 400 metrillä ajalla 49,96 – Marie-José Pérec voitti kilpailun ylivoimaisesti juostuaan 49,28 . Pikaviestissä Davis-Thompson toi Bahaman neljäntenä maaliin ajalla 43,14 . Atlantan olympialaisissa 1996 hän paransi Bahaman 400 metrin ennätystä niin välierässä kuin loppukilpailussakin, jossa sijoittui neljänneksi tuloksella 49,28. Hän jäi mitalista 18 sadasosasekunnin päähän. . 4 × 100 metrin viestissä hän juoksi ankkuriosuuden Bahaman joukkueessa, joka saavutti Yhdysvaltain jälkeen hopeaa ajalla 42,14 .
Davis-Thompson putosi välierissä Pariisin MM-hallikilpailujen 200 metrillä 1997. Myöhemmin samana vuonna hän sijoittui Ateenan MM-kilpailuissa seitsemänneksi 400 metrillä ja kuului kuudenneksi sijoittuneeseen Bahaman pikaviestijoukkueeseen . Maebashin MM-hallikilpailuissa 1999 hän saavutti Ionela Tirlean ja Svetlana Gontšarenkon jälkeen pronssia 200 metrillä juostuaan ajan 22,70 . Sevillan MM-kisoissa myöhemmin samana vuonna hän juoksi kolmannen osuuden Bahaman voittaessa 4 × 100 metrin viestin maailmanmestaruuden ajalla 41,92 – hopeajoukkue Ranska sai ajan 42,06 .


title: Pauline Davis-Thompson

text: Davis-Thompson sijoittui Sydneyn olympialaisissa 2000 alun perin toiseksi 200 metrillä ajalla 22,27. Kilpailun voittanut Marion Jones menetti kuitenkin myöhemmin mitalinsa tunnustettuaan käyttäneensä dopingia. Davis-Thompson sai kultamitalin KOK:n päätöksellä 2009. Hän päätti olympiauransa pikaviestin kultamitaliin. Bahama voitti kilpailun ajalla 41,95; hopeajoukkue Jamaika sai ajan 42,13. Bahama juoksi samalla kokoonpanolla kuin edellisvuoden voittoisassa MM-viestissä: Savatheda Fynes, Chandra Sturrup, Davis-Thompson ja Debbie Ferguson .


title: Pellon Ponsi

text: Pellon Ponsi on pellolainen urheiluseura. Seuran lajeina ovat hiihto, lentopallo, jalkapallo, suunnistus ja yleisurheilu.


title: Pellon Ponsi

text: Pellon Ponnen kuuluisin urheilija on hiihdon olympiavoittaja ja maailmanmestari Eero Mäntyranta. Suunnistuksessa seuran edustajat ovat saavuttaneet vuosina 2005–2011 eri ikäluokissa yhteensä 25 MM-mitalia. Seuran menestynein suunnistaja on Olli-Markus Taivainen. Yleisurheilussa seuran tämän hetken tunnetuin edustaja on pikajuoksija Sari Eero.


title: Pellon Ponsi

text: Pellon Ponnen suunnistus jaoston kotisivut


title: The Economistin palkinnot

text: The Economistin palkinnot ovat vuosittain eri alojen henkilöille jaettava julkinen tunnustus. Palkinnot jakaa englantilainen "The Economist" -talousaikakauslehti.


title: Eduard Dippell

text: Carl Eduard Dippell (10. lokakuuta 1855 Viipuri – 30. joulukuuta 1912 Nizza) oli suomalainen arkkitehti ja liikemies.


title: Eduard Dippell

text: Dippellin vanhemmat olivat Hannoverin konsuli Viipurissa, kauppias ja liikemies Henrik Wilhelm Julius Dippell (1816–1868) ja Maria Alfthan (1826–1878). Veljestä Wilhelm Dippellistä tuli merkittävä liikemies ja kunnallispoliitikko, jonka liiketoimet Eduard peri Wilhelmin kuoltua. Dippell pääsi ylioppilaaksi Saksassa ja nähtävästi myös opiskeli arkkitehdiksi siellä. Hän oli naimisissa Dagmar Maria von Alfthanin (1865–1952) kanssa, jonka isä oli kenraaliluutnantti, kuvernööri ja senaattori Georg von Alfthan. Heidän tyttärensä Harriet Dippell (1891–1965) oli naimisissa vuoteen 1918 saakka kenraalimajuri, sotaministeri Wilhelm Alexander Thesleffin kanssa. Dippellin tyttärentytär Dagmar Elisabet Thesleff taas oli naimisissa professori, kirjallisuudentutkija Olof Enckellin kanssa.


title: Eduard Dippell

text: Dippell sairasti viimeisinä elinvuosinaan keuhkotautia ja diabetesta ja asui sen vuoksi enimmäkseen Etelä-Ranskassa Nizzassa, jossa hän myös kuoli 57-vuotiaana.


title: Eduard Dippell

text:
Dippell oli Viipurin ensimmäinen arkkitehti, joka ei ollut virkamies, vaan hänellä oli oma yksityinen arkkitehtitoimistonsa. Hän suunnitteli mm. lukuisia asuinrakennuksia kaupunkiin, samoin kuin näkötornin eli ”huvihuoneen” Papulan puistoon, Nuijamaan puukirkon ja Viipurin suomalaisen seurakunnan kirkon, josta tuli myöhemmin Viipurin uusi tuomiokirkko. Tehdas- ja varastorakennuksista tunnetuimpia lienevät Verlan puuhiomon ja pahvitehtaan rakennukset.
Arkkitehdin työnsä ohella Dippell oli yhteiskunnallisesti aktiivinen. Hän oli perustamassa Viipurin taiteenystäviä vuonna 1891 ja vuonna 1895 Viipurin teknillistä klubia (Tekniska klubben i Wiborg), jonka puheenjohtajana hän toimi 1896–1903. Dippell omisti vuodesta 1889 kaakelitehtaan Rakkolanjoella ja yhdessä veljensä Wilhelm Dippellin kanssa Hovinmaan puuhiomon. Wilhelm Dippellin kuoltua myös Verlan puuhiomo tuli hänen haltuunsa.


title: Lauhansarven luontomatkailukeskus

text: Lauhansarven luontomatkailukeskus sijaitsee Isojoella Lauhanvuoren kansallispuistoon läheisyydessä.


title: Lauhansarven luontomatkailukeskus

text: Luontomatkailukeskuksessa on huviloita yöpymistä varten. Keskus myös vuokraa esimerkiksi lumikenkiä ja moottorikelkkoja. Lauhansarvessa on kokouksia, seminaaripäiviä ja koulutuksia varten tiloja vuokrattavana. Luontomatkailukeskuksen pihapiirissä on minigolfratoja. Alueella on myös vuonna 2002 palaneen Lauhanvuoren näkötornin pienoismalli. Lauhansarven yhteydessä toimii lisäksi Sahtiopisto Kuurna Ry, jonka tarkoituksena on vaalia isojokista sahtiperinnettä ja tutustuttaa matkailijoita siihen.


title: Lauhansarven luontomatkailukeskus

text: Lauhansarvesta pääsee hoidettuja reittejä pitkin Lauhanvuoren kansallispuistoon.


title: Hymy Pyllyyn

text: Hymy Pyllyyn on Storyof Oy:n tuottama viihdesarja, jota esitettiin perjantaisin Yle TV1-kanavalla. Sarjan ensimmäinen jakso esitettiin 17. lokakuuta 2008. Ohjelmaa juonsi näyttelijä Maria Sid. Juontaja valitsi yleisöstä henkilön, joka joutui menemään mukaan näyteltyyn sketsiin seuraamaan tilanteen kulkua ja hänen tuli olla nauramatta sketsin ajan. Mikäli hän onnistui siinä, sai hän palkinnoksi 100 €. Myöhemmin sarjaa on esitetty 2010-luvulla uusintana Yle TV2-kanavalla.


title: Hymy Pyllyyn

text: Sarja voitti Formaatti-Finlandia -palkinnon vuonna 2009.


title: Häkli

text: Häkli on muun muassa seuraavien henkilöiden sukunimi:


title: Art Bell

text: Art Bell (17. kesäkuuta 1945 – 13. huhtikuuta 2018) oli yhdysvaltalainen talk show -isäntä ja paranormaaleja asioita käsittelevän Coast to Coast AM -radio-ohjelman luoja. Bell on luonut myös vastaavanlaisia teemoja käsittelevän "Dreamland"-ohjelman, jonka juontajana toimii nykyään paremmin kirjailijana tunnettu Whitley Strieber.


title: Art Bell

text: Art Bell nimettiin Radio Hall of Fameen vuonna 2008.


title: John Adams (täsmennyssivu)

text: John Adams -nimisiä henkilöitä ovat:Lisäksi on olemassa:


title: Ruskopiirtoheinä

text: Ruskopiirtoheinä ("Rhynchospora fusca") on sarakasvien heimoon kuuluva monivuotinen kasvi. Kasvi on Suomessa luokiteltu silmälläpidettäväksi sekä alueella 3a (keskiboreaalinen) alueellisesti uhanalaiseksi. Ruskopiirtoheinää tavataan Etelä- ja Keski-Suomessa Etelä-Lapin korkeudelle. Yleisimmin sitä kasvaa Pohjanmaalla ja aivan maan lounaisosassa. Kasvia tavataan Suomen lisäksi muun muassa Yhdysvalloissa, Kanadassa ja Alankomaissa, jossa se on harvinainen.


title: Ruskopiirtoheinä

text: Ruskopiirtoheinä kasvaa kalliolätäköissä, ohutturpeisten lettojen ja nevojen rimmillä sekä pienten järvien mutaisilla hiekkarannoilla.


title: Rauhanpalkinto

text: Rauhanpalkinto on valtion, kansainvälisen järjestön tai hallituksista riippumattoman järjestön julkinen tunnustus rauhan tai ihmisoikeuksien edistämisestä. Koska keinot rauhan tai ihmisoikeuksien edistämiseen vaihtelevat erityisesti kylmän sodan aikana osapuolet myönsivät palkintoja tahoille, joille toiset eivät olisi todennäköisesti sisäpoliittisesta syystä myöntäneet.


title: Rauhanpalkinto

text: Länsimaisia rauhanpalkintoja myönnettiin toisinajattelijoille ihmisoikeuksien edistämisestä, kun taas neuvostoliittolainen palkinto meni usein rauhaa pasifismin ja aseistariisunnan keinoin edistäville henkilöille. Ihmisoikeuksien korostaminen heikensi kommunististen puolueiden arvovaltaa vaikuttaa toisinajattelijoihinsa, kun taas asevarustelun kritisoiminen heikensi länsimaiden arvovaltaa, erityisesti Yhdysvaltain teknis-taloudellista johtoasemaa asevarustelussa.


title: Bui

text: Bui () on kaupunki Kostromajoen varrella Kostroman alueella Keski-Venäjällä, noin 400 km Moskovasta koilliseen. Vuonna 2010 sen väkiluku oli noin 25 000 asukasta.


title: Bui

text:
Bui oli alun perin merjalaisten kauppapaikka ja linnoituskukkula noin 400-500 jaa. Alue oli suomensukuisten kansojen asuttama Venäjän mongolivalloitukseen saakka 1237-1238.
Historiankirjoituksessa Bui mainitaan vuonna 1536 Kostroma- ja Vjoksa-jokien yhtymäkohdassa olevana, Moskovan Venäjän itärajaa suojaavana linnoituksena, joka oli rakennettu tuon aikaisen Venäjän hallitsijan, Iivana Julman äidin Jelena Glinskajan määräyksestä. Kaupungin aseman Bui sai 1778 Katariina Suuren valtakaudella.


title: Bui

text: Pietarin-Vjatkan (Kirovin) rautatietä rakennettaessa Buin väkiluku kasvoi nopeasti noin tuhannesta 3500:aan vuonna 1913 (rata valmistui 1908). Buin asema sijaitsi 682 virstaa Pietarista itään, ja 576 virstaa Moskovasta.


title: Bui

text: Vuosina 1914-1915 venäläiset rakensivat alueelle suuren vankileirin itävaltalaisia, unkarilaisia ja saksalaisia sotavankeja varten. Se sijaitsi Koregassa kolme virstaa Buista etelään Kostroman länsirannalla. Kun kaikki vangit vapautettiin Brest-Litovskin rauhan ehtojen mukaan maaliskuussa 1918, leiri jäi tyhjäksi.


title: Bui

text: Leiristä tuli pian sen jälkeen suomalaisten, Suomen sisällissodan jälkeen maasta paenneiden punaisten siirtokunta. Parhaillaan kesällä 1918 tässä Buin siirtolassa oli yli 3000 suomalaista. Väkiluku väheni kuitenkin nopeasti syksyä kohti. Lopullisesti suomalaisasutus seudulta hävisi Stalinin puhdistuksissa 1936-1938.


title: Kostroma (joki)

text: Kostroma () on Volgan vasemmanpuoleinen sivujoki Keski-Venäjällä Kostroman ja Jaroslavlin alueilla. Kostromajoki on 354 kilometrin pituinen ja sen valuma-alue kattaa 16 000 neliökilometriä. Joki on jäässä marraskuulta huhti-toukokuun vaihteeseen. Kostroman kaupunki sijaitsee Kostroman ja Volgan yhtymäkohdassa. Kostroman varrella sijaitsevat Buin ja Soligalitšin kaupungit.


title: Geuzenpenning-mitali

text: Geuzenpenning-mitali on alankomaalainen tunnustus, joka myönnetään vuosittain ihmisoikeuksien edistämisestä.


title: Olof Palme -palkinto

text: Olof Palme -palkinto () on ruotsalainen rauhanpalkinto, johon sisältyy 75 000 Yhdysvaltain dollarin arvoinen lahjoitus ja diplomi.


title: Junus-bek Jevkurov

text: Junus-Bek Bamatgirejevitš Jevkurov (, s. 29. heinäkuuta 1963, Tarskoe, Pohjois-Ossetian ASNT), on venäläinen sotilas, eversti, marraskuusta 2008 Ingušian tasavallan presidentti.


title: Junus-bek Jevkurov

text: Jevkurov syntyi Prigorodnyin piirissä, joka jo tuolloin kuului Pohjois-Ossetiaan. Hän on kansallisuudeltaan inguuši. Hän liittyi 1982 Tyynenmerenlaivaston merijalkaväkeen. Hän kävi Rjazanissa laskuvarjojoukkojen koulun, josta valmistui 1989. Vuonna 1997 hän valmistui Frunzen sotilasakatemiasta ja 2004 pääesikunnan akatemiasta.


title: Junus-bek Jevkurov

text: Hän palveli laskuvarjojoukoissa ja yleni 217. kaartinrykmentin pääesikuntaan 98. Svirskin kaartindivisioonassa Ivanovossa.


title: Junus-bek Jevkurov

text: Kesäkuussa 1999 hän palveli joukossa, joka marssi Bosniasta Kosovoon ja otti haltuunsa Pristinan lentokentän. Vuodesta 2004 hän oli Volgan-Uralin sotilaspiirin tiedusteluosaston varapäällikkö Jekaterinburgissa.


title: Junus-bek Jevkurov

text: Presidentti Vladimir Putin luovutti henkilökohtaisesti Kremlin suuressa salissa eversti Jevkuroville Venäjän federaation sankarin arvonimen ja mitalin 13. huhtikuuta 2000 toisesta Tšetšenian sodasta. Tiedustelujoukkojen everstiluutnanttina hän vapautti 12 panttivankina pidettyä sotilasta. Jevkurov on lisäksi palkittu Punatähden kunniamerkillä urheudesta.


title: Junus-bek Jevkurov

text: Presidentti Dmitri Medvedev nimitti hänet 30. lokakuuta 2008 väliaikaiseksi Ingušian presidentiksi. Tasavallan parlamentti vahvisti nimityksen seuraavana päivänä.


title: Junus-bek Jevkurov

text:
Jevkurov joutui 22. kesäkuuta 2009 Nazranissa murhayrityksen kohteeksi. Presidentin autosaattueeseen kohdistuneessa pommi-iskussa kuoli kolme henkivartijaa ja Jevkurov loukkaantui vakavasti.
Hän palasi kuitenkin töihin jo elokuussa 2009.


title: Junus-bek Jevkurov

text: Jevkurov on ollut vastakkain Ingušian uskonnollisen johdon kanssa. Hän päätti laillistaa alueen maltilliset salafistiset ryhmät ja liitti heidän moskeijansa paikallisen muftiaatin alaisuuteen. Salafismi on nopeasti saavuttanut suosiota ja jopa syrjäyttänyt paikallisen perinteisen suufilaisen islamin koulukunnan. Lisäksi Jevkurov on sulkenut uskonnolisen radioaseman "Angusht", estänyt uuden moskeijan rakentamisen Magasiin ja määrännyt toistuvia ratsioita madrassoihin. Lisäksi hän määräsi moskeijoiden saarnat tallennettaviksi videolle myöhempää tarkastelua varten. Toukokuussa 2018 Ingušian Muslimien hengellinen kokous julisti Jevkurovin ekskommunikaatioon, eikä pidä häntä enää muslimina, eikä hän saa osallistua muslimien tilaisuuksiin.


title: Enqvist

text: Enqvist (kirjoitusasuina myös Enquist tai Enkvist) on ruotsinkielinen sukunimi, joka suomeksi tarkoittaa "katajanoksaa". Nimi voi viitata seuraaviin henkilöihin:


title: Luettelo Kanadan lentoyhtiöistä

text: Tämä on luettelo Kanadan lentoyhtiöistä joilla on virallinen lentotoimilupa Kanadan Civil Aviation Authorityltä.


title: Viktor Raštšupkin

text: Viktor Ivanovits Raštšupkin (), s. 16. lokakuuta 1950 Kamensk-Uralsk) on entinen venäläinen kiekonheittäjä, olympiavoittaja Moskovassa 1980.


title: Viktor Raštšupkin

text: Raštšupkin osallistui suurkilpailuihin vain yhden ainoan kerran ja voitti heti kultaa. Hän oli ylittänyt 50 metriä jo 1970 ja 60 metriä 1973, mutta 65 metriin hän ylsi vasta 1980. Neuvostoliiton mestaruuden hän voitti 1979.


title: Viktor Raštšupkin

text: Olympialaisissa Raštšupkin heitti karsinnassa 64,78. Loppukilpailussa hän oli tasaisen kilpailun neljäntenä neljänteen kierrokseen asti, jolloin hän heitti ennätyksensä 66,64. Tämä riitti voittoon 26 sentin marginaalilla. Voittonsa aikaan Raštšupkin oli 189 cm pitkä, painoi 108 kg, asui Leningradissa ja oli ammatiltaan insinööri.


title: Viktor Raštšupkin

text: Voittonsa jälkeen Raštšupkin vajosi entiselle tasolleen ja heitti 1981 vain tuloksen 62,28 eikä häntä enää koskaan valittu Neuvostoliiton joukkueeseen arvokisoihin.


title: Viktor Raštšupkin

text: Al Oerterin kuoltua loppuvuodesta 2007 Raštšupkin on nyt vanhin elossa oleva miesten kiekonheiton olympiavoittaja. Hän on lähes tarkalleen kuukautta vanhempi kuin vuoden 1976 voittaja Mac Wilkins.


title: Michèle Pierre-Louis

text: Michèle Pierre-Louis (o.s. "Duvivier", s. 5. lokakuuta 1947 Jérémie, Haiti) on Haitin entinen pääministeri. Michèle Pierre-Louis astui virkaan 17. heinäkuuta 2008 ja oli Haitin järjestyksessä toinen naispääministeri (Claudette Werleigh oli virassa 1995–1996). Hän toimi pääministerinä syksyyn 2009 asti, jolloin Haitin senaatti äänesti hänen erottamisensa puolesta. Häntä oli syytetty maan talouskriisin huonosta hoidosta.


title: Matti Makkonen

text: Matti Makkonen voi viitata seuraaviin:


title: Juovasulkahautoja

text: Juovasulkahautoja ("Benthochromis tricoti") on yksi Tanganjikajärven endeemisistä kirjoahvenlajeista. Lajia voidaan pitää myös akvaariokalana. Luonnossa se elää 50–150 metrin syvyydessä


title: Juovasulkahautoja

text: Juovasulkahautojakoiras voi saavuttaa 16,5 cm pituuden, naaras jää pienikokoisemmaksi. Yleisväritykseltään laji on tumma ja kyljessä on muutama vaaleampi suomurivi. Selvimmin lajin tunnistaa sen evistä. Rintaevät ovat hyvin pitkät ja pyrstöevä on laidoilta pidentynyt.


title: Juovasulkahautoja

text: Parhaiten juovasulkahautoja viihtyy vedessä, jonka lämpötila on 23–25 °C . Ravintonaan laji käyttää pieniä äyriäisiä ja eläinplanktonia.


title: Liisankadulla

text: Liisankadulla on Pentti Saarikosken runo, jonka Tapio Lipponen on säveltänyt ja lauluyhtye Muksut levyttänyt 1967 albumille "Viisumi keväästä syksyyn" ja jo aiemmin edellisenä vuonna singlelle. Laulun nimi viittaa Helsingin Kruununhaassa kulkevaan Liisankatuun. Laulussa mainitaan Matti Makkosen ruumisarkkuliike, jolla viitataan todelliseen Liisankatu 25:ssä olevaan Mikko Monosen hautaustoimistoon ja kuvataan rakennusta ja elämää siellä, etenkin yksiöasunnoissa. Saarikosken runossa toimisto oli omalla nimellään, mutta levytettäessä se muutettiin Yleisradion vaatimuksesta. Muksut on 2000-luvulla esittänyt laulua alkuperäisellä tekstillä.


title: William Katt

text: William Theodore Katt (s. 16. helmikuuta 1951) on yhdysvaltalainen näyttelijä. Hän syntyi Los Angelesissa kahden näyttelijän – Bill Williamsin ja Barbara Halen – pojaksi. Hän opiskeli Orange Coast Collegessa.


title: William Katt

text: Katt on esiintynyt muiden muassa elokuvissa "Carrie" (1976), "Villit vuodet" (1978), "Butch ja Kid – nuoret hurjat" (1979) ja "Naapurissa kummittelee" (1986). Hänet nähtiin 1980-luvulla myös "The Greatest American Hero" -sarjassa ja Perry Mason -televisioelokuvissa.


title: Trimma

text:
Trimma on tokkojen ("Gobiidae") heimoon kuuluvien pienten kalojen suku, jonka jäseniä harvoin tunnistetaan lajilleen; akvaarioharrastuksen piirissä puhutaan vain "Trimma"-suvun tokoista.
("Trimma" sp.) Sukuun kuuluu noin 60 lajia.


title: Trimma

text: "Trimma"-suvun jäseniä elää Punaisellamerellä, Intian valtamerellä: Malediiveillä ja Oseaniassa sekä Tyynenmeren länsiosassa Filippiinien saaristossa. Ne ovat pienikokoisia (alle 3 cm pitkiä) ja kirkasvärisiä, lajista riippuen erilaisin oranssin ja keltaisen sävyisin kuvioin.


title: Trimma

text: "Trimma"-tokot syövät lihapitoista ravintoa. Pienen kokonsa takia ne ovat suosittuja pienen riutta-akvaarion kaloja; niitä voi pitää jopa nanoriutta-akvaariossa.


title: Theon Aleksandrialainen

text: Theon Aleksandrialainen (n. 335 – n. 405) oli Aleksandrian Museionissa toiminut matemaatikko. Theon toimitti Eukleideen Alkeiden version, johon hän lisäsi joukon selvennyksiä ja kommentaareja. Theonin versio oli pitkään ainoa Alkeista säilynyt alkukielinen versio. Sittemmin löytyneet Theonia aikaisemmat kreikankieliset Alkeiden käsikirjoituskopiot osoittavat, että Theonin tavoitteena oli muodostaa Alkeista paremmin oppikirjaksi käyvä laitos.


title: Theon Aleksandrialainen

text: Theon toimitti myös Ptolemaioksen "Almagestin" kommentoidun laitoksen. Vaikka Theonilta ei ole säilynyt omaperäisiä matemaattisia tuloksia, hänen merkityksensä opettajana ja historiallisena tietolähteenä on kiistaton.


title: Theon Aleksandrialainen

text: Theonin tytär Hypatia oli myös matemaatikko, sekä astronomi. Hän ilmeisesti avusti isäänsä ainakin Ptolemaios-editioden valmistamisessa.


title: Sven Abraham Schartum

text: Svend Abraham Schartum (myös: "Sv. Schartum", 1866–1949) oli norjalainen merimiespappi ja kirjailija, joka kirjoitti meriaiheisia kristillishenkisiä teoksia. Hän toimi myös Norjan merimieskirkon pääsihteerinä. Suomessa Schartum teoksiaan on julkaistu sekä suomennoksena että ruotsinnoksena. Ruotsinnoksista on vastannut Nanna Orädd ja suomennoksista Kalervo Kurkiala sekä Mika Waltarin setä, Suomen Merimieslähetysseuran johtaja Toivo Waltari.


title: Lokomobiili

text: Lokomobiili (myös höyrylokomobiilina tunnettu) on pääasiassa maatalouden voimakoneena käytetty yhdeksi kokonaisuudeksi rakennettu höyrykattila ja mäntähöyrykone teholtaan yleensä 5–10 kW, joka oli tavallisesti varustettu pyörillä niin, että sitä voitiin kuljettaa käyttöpaikalta toiselle hevosten vetämänä. Lokomobiiliksi on nimitetty myös suurempitehoisia, kiinteästi asennettavia höyrykoneen ja -kattilan yhdistelmiä, joita valmistettiin teollisuuden voimakoneiksi.


title: Lokomobiili

text: Lokomobiilin polttoaineena maataloudessa käytettiin Suomessa lähes poikkeuksetta puuta. Lokomobiili kehittyi käyttökelpoiseksi Englannissa ja Yhdysvalloissa 1800-luvun puolivälissä. Suomessa ne alkoivat yleistyä 1890-luvulla, ensin ulkomailta tuotuina ja sitten kotimaassa valmistettuina. Tärkein käyttötarkoitus oli puimakoneen pyörittäminen. Polttomoottori syrjäytti lokomobiilin uusien koneiden markkinoilta 1920-luvulla. Sodan aiheuttaman moottoripolttoainepulan vuoksi lokomobiileja oli käytössä aina 1950-luvun alkuun saakka kunnes maaseudun sähköistys ja yleistyvät traktorit (joissa oli hihnapyörä paikallaan olevien kuormakoneiden pyörittämiseen) tekivät ne lopullisesti tarpeettomiksi. Enimmillään Suomessa oli käytössä noin 6000 lokomobiilia.


title: Lokomobiili

text: Vetokone tarkoittaa omavoimaisesti liikkuvaa höyrykonetta, joita käytettiin raskaiden kuormien siirtämiseen maanteitse, peltojen kyntämiseen tai voiman tuottamiseen halutussa kohteessa. Näiden koneiden englanninkielinen yleisnimitys on "traction engine", josta juontuu edelleen sana "tractor" eli traktori. Maantiekäytössä olleita laitteita kutsuttiin termillä "road locomotive" eli maantieveturi. Tällä pyrittiin erottamaan nämä laitteet rautatiekäytössä olleista junanvetureista (locomotive), varsinkin kun molempien käyttövoimana oli höyrykone. Maantiellä liikkuva vetokone voi olla myös "road tractor" tai "prime mover". Nämä nimitykset ovat käytössä britti-englantia puhuvissa ja tarkoittavat nykyään puoliperävaunun vetämiseen tarkoitettua ajoneuvoa eli rekkaveturia.


title: Lokomobiili

text: Englanninkielen termi "ballast tractor" tarkoittaa raskaiden kuljetusten vetämiseen tai työntämiseen tarkoitettua ajoneuvoa, joka ei varsinaisesti kanna taakkaa.


title: Lokomobiili

text: Saksankielessä termi "Zugmaschine" tarkoittaa vastaavalla tavalla traktorimaista vetokonetta, raskaiden kuljetusten vetoautoa tai rekkaveturia.


title: Lokomobiili

text: Raskaina ja kömpelöina laitteina vetokoneet soveltuivat varsin huonosti kyntökoneiksi eurooppalaisiin ja suomalaisiin olosuhteisiin, koska palstat olivat pieniä ja maaperä usein pehmeää. Yleisimmin koneet olivatkin kytkettynä liea'an päähän eli ne toimivat paikallisvoiman lähteinä, käyttäen ulkopuolisen vauhtipyöränsä ja hihnan avulla maatalouden koneita.


title: Lokomobiili

text: Toinen käyttötapa oli höyryauralaitos. Järjestelmässä käytettiin kahta vinssillä varustettua höyrykonetta, jotka sijoitettiin pellon laidalle. Koneiden välissä oli ohjattava paluuaura, jota höyrytraktorit vetelivät edestakaisin vinsseillään. Työn edetessä traktorit siirtyivät eteenpäin, kunnes lohko oli kynnetty. 1-konejärjestelmässä käytettiin taittopyörällä varustettua ankkurivaunua ja yhtä höyrykonetta, eli systeemi toimi hiihtohissin tavoin. Menetelmiä kokeiltiin Amerikassakin, mutta niitä pidettiin kalliina ja monimutkaisina. Systeemi sai siellä kutsumanimen "English Cable".


title: Lokomobiili

text: Pohjois-Amerikan kovapohjaiset tasankoalueet mahdollistivat täysin toisentyyppisten koneiden käytön ja siellä höyrytraktoreista kehittyi suurikoisia työkoneita, jollaisista kertoo esimerkiksi artikkeli Reeves & Co.


title: Frank Rutherford

text: Frank Garfield Rutherford Jr. (s. 23. marraskuuta 1964) on entinen bahamalainen kolmiloikkaaja, kotimaansa ensimmäinen yleisurheilun olympiamitalisti.


title: Frank Rutherford

text: Rutherford suoritti taloustieteen ja tietojenkäsittelytieteen tutkinnot Houstonin yliopistossa. Opiskeluaikanaan hänestä tuli ensimmäinen bahamalainen, joka voitti kolmesti NCAA:n kolmiloikkamestaruuden.


title: Frank Rutherford

text: Rutherford saavutti pronssia Indianapolisin sisäratojen MM-kilpailuissa 1987 tuloksella 17,02. Myöhemmin samana vuonna hän oli kolmas samassa kaupungissa järjestetyissä Pan-Amerikan kisoissa . Rooman MM-kilpailuissa hän putosi karsinnassa. Vuonna 1991 hän sijoittui Sevillan MM-hallikisoissa kahdeksanneksi tuloksella 16,61, mutta putosi Tokion MM-kisoissa loppukilpailusta.


title: Frank Rutherford

text:
Rurherford saavutti pronssia Barcelonan olympialaisissa 1992 tuloksella 17,36. Hän kukisti neljänneksi sijoittuneen Leonid Vološinin neljällä sentillä. Myöhemmin samana vuonna Rutherford sijoittui toiseksi Havannan maailmancupissa tuloksella 17,06. Stuttgartin 1993 ja Göteborgin 1995 MM-kilpailuissa hän putosi loppukilpailusta. Atlantan olympialaisissa 1996 hän sijoittui yhdenneksitoista.
Rurherford hyppäsi ennätyksensä 17,41 m São Paulossa 17. toukokuuta 1992. Tulos oli syntyessään Bahaman ennätys, jonka Leevan Sands sittemmin rikkoi. Rutherford pyörittää nykyään nimeään kantavaa säätiötä, joka tukee nuorten bahamalaisten koripalloilijoiden ja amerikkalaisen jalkapallon pelaajien kouluttautumista Yhdysvalloissa. Hänestä tuli Brittiläisen imperiumin ritarikunnan jäsen, MBE, toukokuussa 2003.


title: Tappajahai 3

text: Tappajahai 3 ("Jaws 3-D") on Joe Alvesin ohjaama yhdysvaltalainen kauhuelokuva vuodelta 1983. Se on toinen jatko-osa Steven Spielbergin vuoden 1975 "Tappajahai"-elokuvalle. Elokuvateattereihin tehtiin versio, joka käytti kolmiulotteista polarisaatiotekniikkaa; DVD- ja televisiolevitykseen tehtiin ”tavallinen” versio.


title: Tappajahai 3

text:
Läheisessä Meri-hupipuistossa tapahtuu verilöyly. Valkohain poikanen yllättää altaassa ja myöhemmin poikanen kuolee. Myöhemmin tapahtuu lisää murhia, ja saadaan selville, että asialla on kolmas valkohai: paljon julmempi ja suurempi kuin edelliset.
"Video-oppaassa" vuodelta 1994 "Tappajahai 3" saa yhden tähden viidestä, mikä vastaa sanallista arviota ”huono”.


title: Sheltie

text: Sheltie (Yhdysvalloissa "silkie") on pitkäkarvainen marsurotu. Rodun tärkein tuntomerkki on pitkä, suora turkki. Se on eräs vanhimmista marsuroduista.


title: Sheltie

text: Sheltie hyväksyttiin Englannissa uutena rotuna vuonna 1973 ja Yhdysvalloissa kahdesti vuosina 1932 (nimellä "angora") ja vuonna 1980. American Cavy Breeders Association hyväksyi sen vuonna 1980.


title: Sheltie

text: Sheltien turkin tulee olla pitkä, pehmeä ja tuuhea. Eläimellä ei saa olla rusetteja (karvapyörteitä) eikä sen turkki saa kasvaa eteenpäin silmille. Käytännön syistä turkki pidetään täydessä mitassaan, jos eläintä aiotaan käyttää näyttelyissä. Turkin voi leikata lyhyemmäksi (pari senttiä) eli klipata, jos sitä ei näyttelytetä. Jos turkin leikkaa, sitä on toinen marsu jysrinyt yms;menee näyttelyyn ja marsu on yli puolivuotias, se laitetaan suoraan klipattuun luokkaan.


title: Sheltie

text: Turkin hoitaminen on vaativin osuus sheltie-marsun hoidossa. Turkin päivittäinen hoito tulee aloittaa eläimen ollessa muutaman kuukauden ikäinen. Näyttelyihin tarkoitetun eläimen pitkä turkki on käärittävä nyyteille jotta se pysyisi siistinä ja säästyisi kulumiselta ja pureskelulta. Nyytittäminen aloitetaan kun karva alkaa laahata marsun perässä, se meinaa värjäytyä virtsan tai putujen takia tai takkuuntuu, ja sitä jatketaan kunnes turkki leikataan eli klipataan. Jatkuva kampaaminen ja nyytittäminen kuluttaa karvaa, mistä johtuen sheltie-marsujen näyttelyura klippaamattomien luokissa on varsin lyhyt.


title: Sheltie

text: Näyttelysheltieitä pidetään usein erillishäkeissä, jotteivät muut marsut pääsisi nakertamaan sen karvaa. Toinen keino säästää näyttelyeläinten turkkia on pitää ne laumassa, mutta huolehtia siitä, että laumalla on jatkuvasti paljon heinää pureskeltavaksi.


title: Yamakasi

text: Yamakasi on parkouria, free runningia ja muunlaisia akrobaattisia harjoituksia yhdistävä ranskalainen ryhmä, jonka katsotaan kehittäneen parkourin.


title: Yamakasi

text: Nimi "yamakasi" on johdettu lingalan kielestä. Ilmaisu "Ya makási" tarkoittaa suomeksi lähinnä sanapareja "vahva mies, vahva henki", ja siihen sisältyy lajin alkuperäinen ja edelleen voimassa oleva keskeinen tavoite: vahva yksilö on vahva niin ruumiiltaan, hengeltään kuin arvoiltaankin. Termiä "yamakasi" käytetään myös yleisnimenä kuvaamaan erityistä esittämisen muotoa erotuksena edellä mainituista samantapaisista lajeista.


title: Yamakasi

text: Yamakasin perustivat vuonna 1997 Pariisin lähiöistä kotoisin olevat David Belle, Sébastien Foucan, Yann Hnautra, Charles Perrière, Malik Diouf, Guylain N'Guba-Boyeke, Châu Belle Dinh, Laurent Piemontesi ja Williams Belle. Ryhmä hajosi 1998 David Bellen ja Sébastien Foucanin jätettyä sen erimielisyyksien vuoksi. Vuoden kuluttua Laurent Piemontesi, Châu, Williams ja Yann perustivat ryhmän uudelleen.


title: Yamakasi

text: Nykyisin parkourina tunnetun "liikkumisen taiteen" () kehittivät Ranskassa 1980-luvulla nämä yhdeksän nuorta miestä. Ajatuksena on edetä kaupunkimaisessa ympäristössä pisteestä A pisteeseen B niin nopeasti kuin mahdollista, yamakasissa kuitenkin ilman esteettistä painopistettä. Näin ollen yamakasin harjoittaja esittää voltteja ja temppuja, mutta parkouraajat eivät niitä tee. Näillä ja free runningilla on kuitenkin joitakin eroja.


title: Yamakasi

text: Ryhmä on näytellyt kahdessa fiktiivisessä elokuvassa, vuonna 2001 ensi-iltansa saaneessa, Luc Bessonin tuottamassa elokuvassa "Yamakasi" sekä sen vuonna 2004 tehdyssä jatko-osassa "The Great Challenge". Vuonna 2007 ESPN, Laurent Piemontesi ja Châu Belle Dinh tekivät parkour-raportin Yamakasin jäsenistä.


title: Joan Oró

text: Juan Oró Florensa (26. lokakuuta 1923 Lérida, Katalonia, Espanja – 2. syyskuuta 2004 Barcelona) oli espanjalainen biokemisti, joka tutki muun muassa elämän syntyä.


title: Joan Oró

text: Orón yksi tunnetuimmista tuloksista oli elämälle tärkeiden nukleiinihappojen erään emäksen, adeniinin tuotanto elottomilla kemiallisilla reaktioilla vetysyanidista 1959–1962. Tämä on merkittävimpiä elämän synnyn kokeellisia tutkimuksia Miller-Ureyn kokeen jälkeen. Oró väitti ensimmäisenä komeettojen kuljettaneen eloperäisiä molekyylejä maapallolle.


title: Kerulen

text: Kerulen (, ) on 1 254 kilometrin pituinen joki, joka virtaa Mongoliassa ja Kiinassa.


title: Kerulen

text: Kerulenin lähde sijaitsee Mongoliassa lähellä Burhan Haldunin vuorta Hentiivuorilla noin 180 kilometriä koilliesen Ulaanbaatarista. Kerulen virtaa Burhan Haldunista itään läpi Hentiin provinssin. Joki virtaa itäisen Mongolian aroilla ja tyhjentää vetensä Hulun nuurin järveen Kiinan puolella.


title: Myrskyn aikaa

text: Myrskyn aikaa on Arvo ”Poika” Tuomisen neljäs muistelmakirja. Se keskittyy toisen maailmansodan vuosiin 1939–1944, jolloin hän oleskeli pääasiassa Ruotsissa maanpakolaisena. Teos ilmestyi Tammen kustantamana vuonna 1970, eli yli vuosikymmen alkuperäisen muistelmatrilogian jälkeen. Seuraavana vuonna ilmestyi kirjan jatko-osa, "Myrskyn mentyä", joka käsitteli yleisesti sodan jälkeistä aikaa.


title: Myrskyn aikaa

text: Tuominen kertoo kirjassaan, miten hän pääsi turvaan Josif Stalinin suurpuhdistuksilta. Hän mainitsee olleensa jo vaaravyöhykkeessä, koska hän aivan suoraan kieltäytyi kirjoittamasta Stalinin vaatimaa selitystä siitä, miten SKP:n johtoon oli päässyt pesiytymään Edvard Gyllingin kaltaisia pettureita. Otto Wille Kuusinen ei painostanut apulaistaan enempää, joskin oli pahoillaan tämän jyrkästä kannasta.


title: Myrskyn aikaa

text: Tuominen lähetettiin Tukholmaan selvittämään sotkuja, jotka edellinen työryhmä eli Inkeri Lehtinen ja Yrjö Enne olivat aikaansaaneet: kaikki SKP:n rahat ja luottamukselliset paperit olivat joutuneet silkan varomattomuuden johdosta Ruotsin SÄPO:n käsiin – ja huomattavin osa illegaaleista asiamiehistä istui tämän johdosta ruotsalaisessa vankilassa.


title: Myrskyn aikaa

text: Kun marraskuussa 1939 tuli kaksikin ehdotonta käskyä palata Moskovaan tärkeää tehtävää varten, Tuominen kieltäytyi. Hän kirjoitti suorasanaisen kirjeen Kuusiselle, ja sitä viemään lähetti hyvin tuntemansa ruotsalaisen SKP:n asiamiehen Anton Strandin. Brommasta lähtenyt venäläinen matkustajakone laskeutui erillisestä määräyksestä Velikije Lukin kentälle noin kahden tunnin lentomatkan päässä Moskovasta ja Kuusinen itse tuli koneeseen. Tätä Tuominen ihmetteli ja tuli loppupäätelmään, että Kuusinen aikoi valistaa häntä siitä mitä olisi tulossa. Anton Strand kertoi kaiken Tuomiselle Tukholmaan palattuaan.


title: Myrskyn aikaa

text: Tuominen esittää teoksessa sarkastisen kuvauksen siitä, mitä olisi tapahtunut, jos hän olisikin lähtenyt Moskovaan ja joutunut kokoamaan Terijoen hallitusta, kuten kaikesta päätellen oli suunniteltu. Kuvitteellisessa kohtauksessa Tuominen esittää Stalinille, Molotoville ja Berijalle ministerilistan toisensa jälkeen, mutta kaikki hylätään, sillä ne sisältävät pelkästään Stalinin vainoissa tuhottuja ja pettureiksi julistettuja suomalaisia kommunistijohtajia. Terijoen hallituksen todellisen kokoonpanon Tuominen itse hylkää kelvottomana. Tämän jälkeen hän olisi oman arvelunsa mukaan joutunut itse vaikeuksiin.


title: Myrskyn aikaa

text: Terijoen hallituksen osalta Tuominen pohtii sen toimia ja syitä sen perustamiseen, samoin Buharinin ”yli-imperialismin teoriaa”, joka johti kehittäjänsä teloittamiseen – vaikka Stalin joutui vain muutamaa vuotta myöhemmin tunnustamaan teorian oikeaksi, kun teki liiton Adolf Hitlerin kanssa.


title: Myrskyn aikaa

text: Tuominen kertoo kirjassaan myös vanhan esimiehensä ja opettajansa O.W. Kuusisen vaikeasta roolista: kuinka tämä säilytti loppuun asti asemansa Neuvostoliiton johtajan ykköskirjurina, vaikka miehiä katosi joka puolella ympärillä. Tuominen arvelee myös, että juuri Kuusinen olisi istuttanut Nikita Hruštšovin päähän ajatuksen ohjusten sijoittamisesta Kuubaan – mistä seurasi Kuuban ohjuskriisi vuonna 1962.


title: Myrskyn aikaa

text: Kirjassaan Tuominen pohtii myös, olisiko talvisota ollut vältettävissä, olisiko Suomen pitänyt keväällä 1940 ottaa vastaan lännen apu, olisiko jatkosotaan joutuminen ollut vältettävissä ja mikä oli ”"Mannerheimin maanpetos"”. Kaikkeen tähän suurpolitiikan kudokseen lomittuvat tekijän omat vaiheet ja toiminta sotavuosien aikana Ruotsissa ja osittain Suomessakin.


title: Karhunruoho

text: Karhunruoho eli pohjankarhunruoho ("Tofieldia pusilla") on Alismatales-lahkoon ja karhunruohojen sukuun kuuluva monivuotinen mätästävä ruoho.


title: Karhunruoho

text: Karhunruoho kasvaa 8–20 senttimetriä korkeaksi. Sen varsi on pysty ja vaaleanvihreä väriltään. Kasvin juurakko on suikertava, suomuinen ja lyhyt. Karhunruohon lehdet ovat 1–8 millimetriä pitkiä, 2–3 millimetriä leveitä, 3–7-suonisia, miekkamaisia ja jäykkiä. Lehdet kasvavat litteänä tyviruusukkeena. Karhunruoholla on enintään 1–2 pientä varsilehteä.


title: Karhunruoho

text: Karhunruohon kukat ovat kaksineuvoisia ja aluksi vähän nuokkuvia. Kukinnolla on pituutta 3–20 millimetriä, ja se on pieni- ja tiheäkukkainen ja tähkämäinen latvaterttu. Karhunruoholla on viidestä kymmeneen kukkaa. Kehä on kaksikiehkurainen ja kiehkurat ovat keskenään samanlaisia ja kolmilehtisiä. Kehälehtien väri on vihertävä tai kellanvalkoinen. Karhunruoho kukkii vyöhykkeillä VI–VIII keski- ja loppukesällä.


title: Karhunruoho

text: Karhunruohon hedelmä on pysty, soikeahko ja väriltään harmahtava kota.


title: Karhunruoho

text: Suomessa kasvi on yleinen maan pohjoisosassa. Lisäksi sitä tavataan harvinaisena Itä-Suomessa ja Pohjanlahden rannikolla Vaasan korkeudelle saakka. Karhunruohoa tavataan lisäksi muun muassa Ruotsissa, Norjassa, Venäjällä, Alppien alueella, Islannissa, Britanniassa, Färsaarilla, Grönlannissa, Kanadassa ja Yhdysvalloissa.


title: Karhunruoho

text: Karhunruoho kasvaa purojen ja jokien varsilla, lähteiköillä, lettosoilla, ravinteikkailla tunturikankailla sekä sammaleisilla kallioilla. Kasvi suosii kalkkia.


title: Rupiah Banda

text:
Rupiah Banda (s. 13. helmikuuta 1937) on sambialainen poliitikko ja Sambian neljäs presidentti, joka toimi presidentin virassa vuosina 2008–2011. Hän toimi Levy Mwanawasan varapresidenttinä ennen tämän kuolemaa 19. elokuuta 2008. Mwanawasan kuoleman jälkeen Banda toimi sijaispresidenttinä ja hänet valittiin jatkamaan toimessa kansanvaalilla 30. lokakuuta 2008. Hänen vastaehdokkaansa Michael Sata oli tulosten laskennassa aluksi johdossa mutta hävisi lopulta niukasti Bandalle. Sata väitti vaaleja vilpillisiksi ja vaati äänien uudelleenlaskentaa.
Vuonna 2011 järjestetyt presidentinvaalit Sata voitti, ja Banda väistyi presidentin virasta syyskuun lopulla.


title: Bio Marilyn

text: Bio Marilyn on suomalainen Lapualla toimiva elokuvateatteri. Aiemmin Bio Marilyn -nimiset elokuvateatterit toimivat myös Seinäjoella ja Hämeenlinnassa, mutta liiketoimintakauppojen myötä Seinäjoen teatteri toimii nyt nimellä Bio Rex Marilyn, ja Hämeenlinnan Bio Marilyn suljettiin vuoden 2017 alusta. Lapuan nykyinen Bio Marilyn taas toimi vuosina 1995–2006 nimellä Bio Monroe, sitten nimellä Karhu ja tähti, kunnes sen vuonna 2010 osti Seinäjoen ja Hämeenlinnan Bio Marilynit omistanut Remamian Oy ja vaihtoi nimeksi Bio Marilyn Lapua.


title: Bio Marilyn

text: Lapuan nykyinen Bio Marilyn juontaa juurensa vuonna 1980 entisen Kino Tapion tiloissa uusin laittein aloittaneeseen Bio Monroeen, jota pyöritti Seppo Vierikko ja hänen jälkeensä Harri Tervasmäki. Rakennus koki tulipalon 1990-luvun alussa, ja elokuvateatteri avattiin uudelleen vuonna 1995 kulttuurikeskus Vanhan Paukun tiloissa. Vuonna 2006 Monroen osti kannukselainen Koivu ja tähti Oy, ja nimeksi tuli Karhu ja tähti. Helmikuussa 2010 Seinäjoen ja Hämeenlinnan Marilynit omistanut Remamian Oy osti ja digitalisoi lapualaisteatterin nimelle Bio Marilyn Lapua. Nyt teatterissa on mahdollista katsoa elokuvia myös 3D-versioina. Salissa on 105 istumapaikkaa.


title: Bio Marilyn

text: Bio Marilyn Lapua on toiminut vuodesta 2015 järjestetyn Etelä-Pohjanmaan elokuvafestivaalin Bottomland Film Festival tapahtumapaikkana.


title: Bio Marilyn

text: Seinäjoen Bio Marilyn saneerattiin 1970-luvun puolivälissä aiemmin uimahallina toimineisiin tiloihin Maakuntatalossa Seinäjoen keskustan Kalevankadulla. Jo elokuvateatteri Kalevassa työuransa aloittanut Reijo Aho avasi Marilynin yksisalisena vuonna 1976. 1980-luvun vaihteessa Seinäjoella toimivat 307-paikkaisen Marilyn 1:n lisäksi 70-paikkainen Marilyn 2, 60-paikkainen Marilyn 3, 179-paikkainen Kaleva (per. 1926) sekä 233-paikkainen Adams (ent. Kino, perustettu 1940 tai 1941, myöhemmin Kino Rexi), ja Seinäjoella käytiin elokuvissa asukaslukuun nähden eniten Suomessa: kuusi kertaa vuodessa, kun maan keskiarvo oli kaksi kertaa vuodessa.


title: Bio Marilyn

text: Reijo Ahon Remamian Oy myi Seinäjoen ja Hämeenlinnan Marilynit vuonna 2016 Bio Rex Cinemas -yhtiölle. Nykyisin Seinäjoen Bio Rex Marilynin kolmessa salissa on yhteensä 440 katsojapaikkaa. Bio Rex Cinemas on kertonut rakennuttavansa Seinäjoen uuteen kauppakeskus Lakeuden Ankkuriin kuusisalisen elokuvateatterin, ja nykyisen keskustateatterin Marilynin tulevaisuus on epävarma.


title: Bio Marilyn

text: Seinäjokelainen Reijo Aho omisti Hämeenlinnassa elokuvateattereita 1960-luvun lopulta lähtien. Ensimmäinen oli vuonna 1968 ostettu Hämeen Kino Raatihuoneenkatu 3:ssa Sargrenin jugend-talossa, jonka suuri elokuvateatterisali purettiin kerrostalotyömaan vuoksi. Myös Ahon omistama Cinema sai väistyä uuden kerrostalon tieltä nykyisellä Matti Alangon kadulla. Kolmas Ahon alkuperäisistä Hämeenlinnan-teattereista oli torin kulmalla Raatihuoneenkadulla sijainnut Satulinna, jossa toimii nyt vaatekauppoja.


title: Bio Marilyn

text: Bio Marilynin nimen sai Reijo Ahon 1980-luvun puolivälissä ostama entinen Tarina, jonka Aho risti ensin Maximiksi. Ahon aikana valtava sali jaettiin kahtia, eteiseen mahdutettiin kolmas elokuvasali ja varastoon neljäs. Maxim nimettiin Marilyniksi vuonna 2014. Teatteri ehti toimia yli 30 vuotta, kunnes uusi omistaja Bio Rex Cinemas lakkautti sen vuoden 2016 lopussa keskittääkseen toimintansa Verkatehtaan teatteriinsa.


title: Bio Marilyn

text: Bio Marilyn toimi myös Kansallisen audiovisuaalisen instituutin alueellisten elokuvanäytösten pitopaikkana, mutta nyt sekin toiminta on siirtynyt Verkatehtaan Bio Rexiin.


title: Arthur Rowe

text: Arthur Rowe (17. elokuuta 1936 Barnsley – 13. syyskuuta 2003) oli brittiläinen kuulantyöntäjä.


title: Arthur Rowe

text: Rowe aloitti yleisurheilun vuonna 1955, ja vuonna 1957 hän voitti ensimmäisen Britannian mestaruutensa kuulantyönnössä. Vuoden 1958 Kansainyhteisön kisoissa Cardiffissa Rowe voitti mestaruuden tuloksella 17,57 m. Vähän myöhemmin Tukholman EM-kilpailuissa hän työnsi loppukilpailun viimeisellä kierroksella Britannian ennätyksen 17,78 m ja ohitti siihen saakka kilpailua johtaneen Viktor Lipsnisin, jonka parhaaksi tulokseksi jäi 17,47 m.


title: Arthur Rowe

text: Elokuussa 1959 satakiloinen ja 187 cm pitkä Rowe työnsi Euroopan ennätyksen 18,59 m. Heinäkuussa 1960 hän menetti ennätyksen Vilmos Varjúlle kolmeksi päiväksi mutta paransi sitten ennätystä 18,92 metriin ja lokakuussa 19,11 metriin. Rooman 1960 olympialaisten loppukilpailusta hän karsiutui. Hän paransi Euroopan ennätystä jälleen Lontoossa 5. elokuuta 1961 ensin tulokseen 19,19 m ja sitten tulokseen 19,43 m. Kaksi päivää myöhemmin Mansfieldissä hän teki viimeisen ennätyksensä 19,56 m ja oli vuoden 1962 EM-kilpailujen kuulantyönnön suurin voittajasuosikki. Hän kuitenkin luopui yleisurheilusta vähän ennen EM-kisoja ja jatkoi urheilu-uraansa muun muassa rugbyn parissa. Hänen kuulantyönnön Euroopan ennätyksensä rikkoi Vilmos Varjú vasta vuonna 1966.


title: Kuurolan koulu

text: Kuurolan koulu, joka oli kyläkoulu Kokemäen Kuurolassa, lakkautettiin vuonna 2006. Silloin oppilasmäärä oli vähän yli kaksikymmentä. Kuurolan koululla on pitkä historia ja se toimi 120 vuotta. Koulussa tehtiin hometutkimus, mutta hometta ei ollut. Koululla oli jääkiekkokenttä, mutta se poistettiin koulun lakkauttamisen jälkeen. Koulu perustettiin vuonna 1886. Koulua on remontoitu viimeksi 1950-luvulla. Koulun rannalla on toiminut kansansoudun taukopaikka. Koulun viimeisenä rehtorina toimi Tuulevi Kava.


title: Vince Bellissimo

text: Vince Bellissimo (s. 14. joulukuuta 1982) on kanadalais-italialainen jääkiekkoilija, joka siirtyi tammikuussa 2010 Italian Serie A:ssa pelaavaan Asiagoon.


title: Vince Bellissimo

text: Bellissimo pelasi viimeisen juniorikautensa USHL-liigan Toledo Scarecrowsissa 2001–2002. Hänet valittiin kauden päätteeksi sarjan parhaaksi hyökkääjäksi, ja hän sijoittui sarjan pistepörssissä toiseksi tehtyään 76 pistettä 61 ottelussa. Florida Panthers varasi Bellissimon NHL:ään 158. varauksena. Seuraavaksi kaudeksi hän siirtyi NCAA-yliopistosarjaan Länsi-Michiganin yliopiston joukkueeseen. Bellissimo pelasi lopulta yliopistosarjassa kolme kautta, ja siirtyi ammattilaiseksi yliopistokauden 2004–2005 jälkeen, kun teki loppukauden mittaisen sopimuksen AHL:n San Antonio Rampagen kanssa maaliskuussa 2005.


title: Vince Bellissimo

text: Syyskuussa 2005 Bellissimo teki kahden vuoden sopimuksen NHL-joukkue Carolina Hurricanesin kanssa. Hän ei Carolinassa päässyt pelaamaan, vaan pelasi farmissa sekä AHL:ssa että ECHL:ssä. Kausi 2005–2006 meni osaksi AHL:n Lowell Lock Monstersissa ja ECHL:n Florida Everbladesissa, ja kauden 2006–2007 Bellissimo pelasi kokonaisuudessa ECHL:ssa.


title: Vince Bellissimo

text: Bellissimo siirtyi kaudeksi 2007–2008 Saksan DEL-liigaan ERC Ingolstadtin joukkueeseen. Saksassa Bellissimo oli DEL-liigan neljänneksi eniten maaleja tehnyt pelaaja, kun hän viimeistei 55 ottelussa 31 maalia. SM-liigajoukkue KalPa hankki Bellissimon joukkueeseensa kaudeksi 2008–2009. Hän sai potkut kuitenkin joukkueesta heikosti sujuneen alkukauden jälkeen marraskuussa. Loppukaudeksi hän siirtyi Itävallan pääsarjaan HC Innsbruckiin.


title: Vince Bellissimo

text: Bellissimo palasi kaudeksi 2009–2010 Saksan liigan Ingolstadtiin. Tammikuussa 2010 hän kuitenkin vapautettiin sopimuksestaan, ja hän siirtyi Seria A:ssa pelaavaan Asiagoon.


title: Aymen Zidane

text: Aymen Zidane (, s. 3. maaliskuuta 1983 Tunis) on tunisialainen jalkapallomaalivahti, jonka nykyinen seurajoukkue on EGS Gafsa.


title: Aymen Zidane

text: Zidane aloitti uransa Stade Tunisienissa, jossa hän oli pitkään Hassen Bejaouin ja Wissem Naoualin varamaalivahtina. Kaudella 2008–2009 Naoualin siirtyessä US Monastiriin sai Zidane ykkösmaalivahdin roolin. Hän kuitenkin siirtyi kauden lopussa Gafsaan.


title: Sagamu

text: Sagamu eli Shagamu on kaupunki Nigerian Ogunin osavaltiossa, noin 50 kilometirä koilliseen maan suurimmasta kaupungista Lagosista. Vuonna 2000 siellä oli noin 174 000 asukasta.


title: Sagamu

text: Sagamun alueella on huomattavat kalkkikivivarat, mistä jalostetaan kaupungissa sementtiä Länsi-Afrikan suurimmassa sementtitehtaassa. Alueen maataloustuotteista tärkeimpiä ovat kaakao ja kolapähkinät.


title: Sagamu

text: Kaupungissa toimii yliopistollinen opetussairaala OOUTHS (Olabisi Onabanjo University teaching Hospital Sagamu).


title: Mail on Sunday

text: Mail on Sunday on rap-artisti Flo Ridan ensimmäinen studioalbumi. Se julkaistiin vuonna 2008. Sen ensimmäinen single "Low" sai suuren suosion ja se vieraili myös useiden listojen kärjessä. Muut singlet ovat "Elevator" ja "In the Ayer".


title: Peniocereus greggii

text: Peniocereus greggii on kaktus, jota tavataan Yhdysvalloissa ja Meksikossa.


title: Peniocereus greggii

text: "P. greggii" on monivuotinen kasvi, joka voi kasvaa 2,1 metriä korkeaksi. Sillä on suuret juuret ja pääjuuri voi painaa jopa 30 kilogrammaa. "P. greggii"n kukat ovat noin 10 senttimetriä halkaisijoiltaan ja ne ovat valkoiset. Kukat aukeavat vain yhden yön ajaksi. Hedelmä on punertava ja vajaa kahdeksan senttimetriä pitkä.


title: Peniocereus greggii

text: "P. greggii" on kuivien maiden kasvi. Sitä esiintyy aavikoiden ruohomailla ja pensaikkoalueilla. Sen kanssa kasvaa usein esimerkiksi "Larrea divaricata" - ja "Prosopis glandulosa" -pensaita. "P. greggii" on koko levinneisyysalueellaan harvinaistunut.


title: Edmund Piątkowski

text: Edmund Piątkowski (31. tammikuuta 1936 Konstantynów – 28. maaliskuuta 2016) oli puolalainen kiekonheittäjä.


title: Edmund Piątkowski

text: Edmund Piątkowski voitti Tukholman EM-kilpailuissa 1958 kultaa kiekonheitossa. Hänen voittotuloksensa oli 53,92 m, jolla hän sai 10 cm:n eron hopeamitalisti Todor Todoroviin. Seuraavan vuoden toukokuussa hän ensin vei lajin Euroopan ennätyksen Italian Adolfo Consolinilta tuloksella 57,89 m ja paransi sitten 14. kesäkuuta 1959 Varsovassa maailmanennätyksen lukemiin 59,91 m. Rooman 1960 olympialaisissa ME-mies jäi viidenneksi tuloksella 55,12 m.


title: Edmund Piątkowski

text: Vuonna 1961 Jay Silvester otti Piątkowskilta maailmanennätyksen ja ylitti samalla ensimmäisenä kiekonheittäjänä virallisesti 60 metrin rajan. Viisi päivää myöhemmin eli 16. elokuuta Piątkowski ylitti myös tuon rajan heittäessään Łódźissa Euroopan ennätyksen 60,47 m. Belgradin EM-kilpailuissa 1962 hän sijoittui neljänneksi tuloksella 55,13 m. Pistesijoille hän pääsi myös Tokion olympialaisissa 1964 (seitsemäs tuloksella 55,81), Budapestin EM-kilpailuissa 1966 (neljäs tuloksella 56,76) ja Méxicon olympialaisissa 1968 (seitsemäs tuloksella 59,40). Vielä Ateenan EM-kilpailuissa 1969 hän sijoittui 12:nneksi tuloksella 53,64 m.


title: Edmund Piątkowski

text: Piątkowskilla oli pituutta 182 cm ja parhaina urheiluvuosinaan hän painoi 90 kg.


title: Suomen Viro-yhdistysten liitto

text: Suomen Viro-yhdistysten liitto ry. (SVYL) on yhdistys, jonka tarkoituksena on edistää Suomen ja Viron suhteita. SVYL perustettiin vuonna 1991 nimellä "Viro-yhdistysten liitto". (VYL). Se kasvoi yli neljänkymmenen paikallisosaston valtakunnalliseksi liitoksi 1990-luvun toisella puoliskolla. Nykyään liittoon kuuluu 39 aktiivisesti toimivaa paikallista Viro-yhdistystä. SVYL kuuluu myös valtakunnalliseen Ystävyysseurojen liittoon.


title: Suomen Viro-yhdistysten liitto

text: SVYL edistää erityisesti Suomen ja Viron kulttuurisuhteita ja järjestää erilaisia tapahtumia, seminaareja ja matkoja Viroon. Liiton ansiomerkkiä Suomen ja Viron välisten suhteiden edistämisestä on jaettu vuodesta 2000 alkaen. Liitto kutsuu myös kunniajäseniä. Ensimmäiseksi kunniajäseneksi kutsuttiin vuonna 2012 liiton entinen pääsihteeri, vapaa kirjoittaja Kulle Raig.


title: Suomen Viro-yhdistysten liitto

text: Liiton puheenjohtajana on toiminut muun muassa Turun yliopiston professori Kalervo Hovi. Nykyinen puheenjohtaja on kääntäjä Sanna Immanen. Liiton edellisenä puheenjohtajana toimi pitkään kirjailija Harri Raitis.


title: Suomen Viro-yhdistysten liitto

text: Liiton toimisto sijaitsee Helsingin Suvilahdessa, osoitteessa Sörnäisten rantatie 22, 17. syyskuuta 2010 avatussa Eesti Maja -keskuksessa. Samoissa tiloissa toimivat muun muassa Tuglas-seura, Baltia-kirjasto, Viron Suomen-instituutti, Viron matkailun edistämiskeskus, Enterprise Estonia ja Tarton yliopiston edustusto.


title: Suomen Viro-yhdistysten liitto

text: Suomen Viro-yhdistysten liitto julkaisee viro.nyt-kulttuurilehteä. Lehteä on julkaistu vuodesta 2001 lähtien, ja se ilmestyy neljä kertaa vuodessa. Päätoimittajan tehtävässä toimii Viro-yhdistysten liiton toiminnanjohtaja ja tämän lisäksi toimituskuntaan kuuluvat lehden taittaja sekä lukuisat vapaaehtoiset avustajat. Suomen Viro-yhdistysten liitolla on myös verkkopuoti, joka on ainoana Suomessa erikoistunut virolaiseen kirjallisuuteen.


title: Suomen Viro-yhdistysten liitto

text: Suomen Viro-yhdistysten liittoon kuuluu 39 paikallista Viro-yhdistystä ympäri Suomen. Jokainen Viro-yhdistys ottaa vastaan uusia jäseniä. Jäsenetuna liiton jäsenyhdistysten jäsenet saavat muun muassa viro.nyt-kulttuurilehden kotiin neljä kertaa vuodessa sekä SVYL-jäsenkortin.


title: Suomen Viro-yhdistysten liitto

text: 1. Kulle Raig, v. 2012 lähtien


title: Grind

text: Grind on yhdysvaltalainen elokuva, joka kertoo teineistä, jotka haluavat päästä skeittauksen huipulle.


title: Grind

text: Grindin päähenkilöita ovat Eric Rivers (Mike Vogel), Matt Jensen (Vince Vieluf), Dustin Knight (Adam Brody) ja Sweet Lou (Joey Kern). Elokuvassa nähdään myös skeittilegenda Bam Margera. Elokuvassa Eric ja hänen kaverinsa haluavat lähteä kiertueelle ja yrittää tavoittaa Jimmy Wilsonia (Jason London).


title: Hyundai H-1

text: Hyundai H-1 on Hyundain valmistama automallisarja, josta markkinoidaan Euroopassa kolmea mallia muodossa:


title: Joulun tähdet (vuoden 1994 albumi)

text: Joulun tähdet – uusia joululauluja - ja tuttujakin! on eri suomalaislaulajien joululauluja sisältävä albumi. Se julkaistiin vuonna 1994.


title: Joulun tähdet (vuoden 1994 albumi)

text: Albumin laulut ovat uusia, lukuun ottamatta kappaleita "Valkea joulu", "Helkkää pienet tiu'ut" sekä "Tähti tähdistä kirkkain".


title: Anthony Gilkison

text: Anthony Gilkison (3. kesäkuuta 1913 – 13. maaliskuuta 2000 Devon) oli brittiläinen elokuvaohjaaja. Hän osallistui vapaaehtoisena Suomen talvisotaan.


title: Anthony Gilkison

text: Anthony Gilkison opiskeli Oxfordissa, Heidelbergissä ja Münchenissä. Hän perusti 1930-luvun alussa Englannissa oman elokuvayhtiön. Hän teki varsinkin dokumenttielokuvia, ja läpimurtoteos oli Sankt Moritzia talviurheilukeskuksena esitellyt dokumentti.


title: Anthony Gilkison

text: Gilkisonin isä ja muut lähisuvun miehet kaatuivat ensimmäisessä maailmansodassa. Suomen talvisodan sytyttyä Gilkison perusti vapaaehtoisryhmän nimeltään "London Fire Volunteers". Neljästäsadasta vapaaehtoisesta kahdeksan valittua saapuivat paloauton kera Suomeen ja osallistuivat Helsingissä sammutustöihin ja myöhemmin karjalaisten evakuointiin. Jatkosodan puhjettua Gilkison palasi kotimaahansa ja osallistui sotaan laskuvarjojääkärinä Pohjois-Afrikassa ja Jugoslaviassa. Siteet Suomeen säilyivät, sillä hän avioitui suomalaisen naisen kanssa ja hänellä oli kesämökki Nauvon saaristossa.


title: Anthony Gilkison

text: Sotien jälkeen Gilkison työskenteli useissa eri maissa 20th Century Foxin palveluksessa. Lopulta hän perusti oman tv-yhtiön; tästä syntyi myöhemmin kansainvälinen yhtiö Viacom, jonka hallituksen puheenjohtajanakin hän toimi.


title: The Levellers

text: The Levellers on englantilainen rockyhtye, joka on ottanut vaikutteita punk- ja folkmusiikista. Vuonna 1988 perustettu yhtye on ollut suosituimmillaan 90-luvun puolivälissä. Yhtyeen vuonna 1995 ilmestynyt albumi "Zeitgeist" ylsi Britannian albumilistan kärkipaikalle.


title: Joulun tähdet (vuoden 2002 albumi)

text: Joulun tähdet on eri suomalaislaulajien joululauluja sisältävä albumi. Se julkaistiin vuonna 2002.


title: RTK

text: Lyhenne RTK tai RtK voi tarkoittaa ainakin seuraavia asioita:


title: Anselme Gaëtan Desmarest

text: Anselme Gaëtan Desmarest (6. maaliskuuta 1784 Pariisi–4. kesäkuuta 1838 Maisons-Alfort) oli ranskalainen eläintieteilijä.


title: Anselme Gaëtan Desmarest

text: Anselme Gaëtan Desmarestin isä oli geologi Nicolas Desmarest (1725-1815). Hänen poikansa Eugène Anselme Sébastien Léon Desmarest (1816-1889) oli hyönteistieteilijä.


title: Anselme Gaëtan Desmarest

text: Desmarest kuvaili ja nimesi suuren määrän nisäkkäitä ja myös muutamia lintuja, muun muassa loistokaijan ("Polytelis swainsonii") ja valkokulmanäpsyn ("Poecilotriccus sylvia").


title: Wissem Naouali

text: Wissem Naouali (, s. 5. marraskuuta 1983 Menzel Témim, Tunisia) on tunisialainen jalkapallomaalivahti, jonka nykyinen seurajoukkue on Olympique de Béja.


title: Wissem Naouali

text: Naouali pelasi pitkään Stade Tunisienin riveissä ja toimi myös joukkueensa kapteenina. Kaudella 2002–2003 hän voitti joukkueen kanssa Tunisian cupin. Kesällä 2008 Naouali päätti siirtyä Monastiriin ja solmi joukkueen kanssa kahden vuoden sopimuksen. Siirto kuitenkin peruuntui ja Naouali jatkoi vielä Stade Tunisienissa kaudella 2008-2009.


title: Wissem Naouali

text: Kesällä 2009 Naouali siirtyi Espéranceen, jossa hän voitti ensimmäisellä kaudellaan uransa ensimmäisen Tunisian mestaruuden. Naouali saavutti toisella kaudellaan toisen Tunisian mestaruutensa, sekä uransa toisen Tunisian cupin voiton. Kahden menestyksekkään kauden jälkeen hän siirtyi ES Zarzisiin.


title: Iron Maidenin diskografia

text: Iron Maiden on englantilainen heavy metal -yhtye, joka on julkaissut 15 studioalbumia, kuusi livealbumia, viisi kokoelmaa, neljä boksia, neljä EP:tä, 37 singleä, 16 videoitua konserttia ja dokumenttia sekä 36 musiikkivideota.


title: Iron Maidenin diskografia

text: Iron Maidenin perusti vuonna 1975 basisti Steve Harris. Monien kokoonpanomuutosten jälkeen ensimmäinen levyttänyt kokoonpano oli Paul Di'Anno (laulu), Dave Murray (kitara), Dennis Stratton (kitara) ja Clive Burr (rummut). Iron Maiden julkaisi esikoisalbuminsa "Iron Maiden" vuonna 1980, jolloin yhtye edusti brittiläisen heavy metalin uutta aaltoa.


title: Iron Maidenin diskografia

text: Adrian Smith tuli kitaristi Dennis Strattonin tilalle vuonna 1981 lähinnä musiikillisten erimielisyyksien takia. Samana vuonna yhtye julkaisi albumin "Killers".


title: Iron Maidenin diskografia

text: Laulaja Paul Di'Anno erosi yhtyeestä 1981 ja tilalle tuli Bruce Dickinson. Yhtyeen albumit alkoivat nousta listoilla kärkikymmenikköön. Iron Maiden julkaisi "The Number of the Beastin" (1982), joka sijoittui ensimmäiseksi Britannian listoilla. Albumi oli ensimmäinen Yhdysvaltojen RIAAn kultalevyrajan rikkonut Iron Maiden -äänite.


title: Iron Maidenin diskografia

text:
Nicko McBrainista tuli rumpali Clive Burrin seuraaja ja yhtye julkaisi "Piece of Mindin" (1983). Seuraava albumi "Powerslave" (1984) oli hyvässä nosteessa olevan yhtyeen ensimmäinen albumi, jota eivät olleet edeltäneet muutokset kokoonpanossa.
Iron Maiden laajensi soundiaan vuonna 1986 "Somewhere in Time" -albumilla käyttämällä syntetisaattoria. Albumi "Seventh Son of a Seventh Son" (1988) sijoittui ensimmäiseksi Britannian listoilla. Kokoonpano pysyi samana, kunnes kitaristi Janick Gers korvasi Adrian Smithin "No Prayer for the Dyingin" (1990) aikana.


title: Iron Maidenin diskografia

text: Yhtyeen seuraava brittilistan ykköseksi sijoittunut albumi oli "Fear of the Dark" (1992). Vuonna 1993 Dickinson erosi yhtyeestä ja aloitti soolouran. Iron Maidenin uudeksi laulajaksi tuli Blaze Bailey. Seuraavat kaksi albumia Bayleyn aikana olivat "puhdittomaksi" ja "mielikuvituksettomaksi" luonnehdittu "The X Factor" (1995) ja "Virtual XI" (1997), jonka jälkeen Bailey lopetti Iron Maidenissa.


title: Iron Maidenin diskografia

text: Bruce Dickinson ja Adrian Smith palasivat yhtyeeseen vuonna 2000. Iron Maiden teki siten paluun menestyksekkäimpään kokoonpanoonsa, jota vahvisti yhtyeen jäseneksi jäänyt kitaristi Janick Gers. Yhtye julkaisi vielä samana vuonna albumin "Brave New World" ja vuonna 2003 albumin "Dance of Death". Molempien albumien sekä vuonna 2006 ilmestyneen "A Matter of Life and Deathin" myyntiluvut ylittivät Britanniassa jälleen kultarajan.


title: Iron Maidenin diskografia

text: Iron Maidenin albumeita on myyty maailmanlaajuisesti yli 100 miljoonaa. Se on yksi maailman menestyneimmistä yhtyeistä.


title: Magic Night

text: Magic Night on Uriah Heep -yhtyeen helmikuussa 2004 julkaistu livealbumi. Konsertissa esiintyvät erikoisvierailijoina vuosien 1976–79 laulusolisti John Lawton sekä Heather Findlay.


title: Yleisurheilun sisäratojen Euroopan-mestaruuskilpailut 1984

text: Yleisurheilun sisäratojen Euroopan-mestaruuskilpailut järjestettiin vuonna 1984 Göteborgissa, Ruotsissa. Kisapaikkana oli Scandinavium-halli ja kisojen ajankohta oli 3.–4. maaliskuuta.


title: Riippuhämähäkit

text: Riippuhämähäkit (Linyphiidae) on valtava hämähäkkiheimo, jonka lajit tekevät sotkuisen näköiset verkkonsa vaakatasoon. Heimoon kuuluu maailmanlaajuisesti 581 suvussa yli 4300 lajia. Suomessakin lajeja on tavattu lähes 70 eri suvusta. Useimmat lajit ovat varsin pienikokoisia ja lajinmääritys vaatii lähes aina eläimen tutkimista mikroskoopin alla.


title: Riippuhämähäkit

text: Valtavan lajimäärän takia heimon lajisto on monimuotoinen. Raajat voivat olla lyhyet tai melko pitkät; eivät yleensä kuitenkaan kolmea kertaa ruumista pidemmät. Silmiä on kahdeksan ja ne ovat asettuneet kahteen neljän silmän riviin. Eturuumis on yleensä pitkänomainen ja takaruumis naaraalla melko pyöreä ja kookkaammilla lajeilla usein kirjava, koiraiden takaruumis on yleensä sylinterinmuotoinen.


title: Riippuhämähäkit

text: Riippuhämähäkkien seitissä ei ole nähtävissä samaan tapaan selvää rakennetta kuin vaikkapa ristihämähäkeillä. Seitti on viritetty vaakatasoon ja sen yläpuolella on pystysuuntaisia estelankoja. Saalistus toimii siten, että hyönteinen lentää estelankoihin ja putoaa verkkoon, jonka alapinnalla hämähäkki itse oleskelee selkä alaspäin.


title: Riippuhämähäkit

text: Suomen yleisimmäksi hämähäkkilajiksi arvioitu kolmioriippuhämähäkki ("Linyphia triangularis") kuuluu riippuhämähäkkien heimoon.


title: Urheilukeihäs

text: Urheilukeihäs on kilpaurheiluun tarkoitettu säännöissä määritelty keihäs.


title: Urheilukeihäs

text: Miesten keihään tulee olla 2,6 m – 2,7 m pitkä, sen massa on 800 grammaa ja sen painopiste on määritelty. 1.4.1986 IAAF:n Technical Committee määräsi keihään painopistettä siirrettäväksi 4 cm eteenpäin, jotta keihäät eivät niin usein olisi tulleet maahan lappeelleen.


title: Urheilukeihäs

text: Naisten keihään pituus on 2,2 m – 2,3 m ja massa 600 grammaa. Naisten keihään painopistettä siirrettiin 3 cm eteenpäin 1.4.1999.


title: Maria Emilie Snethlage

text: Henriette Mathilde Maria Elisabeth Emilie Snethlage (13. huhtikuuta 1868 Gransee-Kraatz, Brandenburg–25. marraskuuta 1929 Porto Velho, Brasilia) oli saksalais-brasilialainen lintutieteilijä.


title: Maria Emilie Snethlage

text: Maria Emilie Snethlagen isä oli rovasti Emil Snethlage. Maria opiskeli yksityisesti kotona isänsä opastuksella. Vuonna 1900 hän aloitti luonnonhistorian opinnot Freiburgin yliopistossa ja väitteli filosofian tohtoriksi 1904. Väitöskirjan nimi oli "Über die Frage von Muskelansatz und der Muskulatur bei den Arthropoden". Anton Reichenowin kehotuksesta hän matkusti Brasiliaan Belémiin 1905 ja ryhtyi Emil Goeldin assistentiksi. Vuosina 1914–1922 hän toimi "Museu Paraense Emílio Goeldi"-museon johtajana Belémissä. Tämän jälkeen hän siirtyi Rio de Janeiroon kansallimuseon (Museo Nacional) tutkijaksi ja jatkoi työtään Amazonin alueella.


title: Maria Emilie Snethlage

text: Maria Emilie Snethlage perehtyi Brasilian linnustoon perinpohjaisesti. Hän kirjoitti kymmeniä artikkeleita tieteellisiin sarjoihin ja laati teoksen "Catálogo das Aves Amazônicas" vuonna 1915. Snethlage kuoli sydänkohtaukseen 1929.


title: Maria Emilie Snethlage

text: Snethlage valittiin British Ornithologists' Unionin kunniajäseneksi vuonna 1915.


title: Maria Emilie Snethlage

text: Snethlage kuvaili ja nimesi useita uusia lintulajeja, muun muassa raitavatsakipuajan ("Hylexetastes stresemanni") ja lattanokkanäpsijän ("Hemitriccus minor").


title: Hirssisara

text: Hirssisara ("Carex panicea") on sarakasvien heimoon kuuluva monivuotinen kasvi. Tuppisara ("Carex vaginata") on hirssisaran hyvin läheinen sukulainen.


title: Hirssisara

text: Hirssisaran varsi on 10–30 senttimetriä korkea ja varren latvassa on yksi hedetähkä. Hedetähkän alapuolella on 1–3 harvakukkaista emitähkää, joiden tähkäsuomut ovat väriltään tummanvihreitä. Pullakot ovat kellanvalkoisia, pitkänomaisia, palleromaisia ja epämukaisia. Kasvin lehdet ovat väriltään vaalean harmaanvihreät.


title: Hirssisara

text: Hirssisaralla voi esiintyä "Anthracoidea paniceae" -nokisientä.


title: Hirssisara

text: Suomessa hirssisaraa tavataan melko yleisesti Satakunnassa, Lounais-Suomessa, joissain osissa Etelä-Savoa, Etelä-Hämettä sekä Kuusamon, Tervolan ja Ylitornion seuduilla. Muissa osissa Suomea kasvia tavataan hajallisesti. Karuilla alueilla se ei kasva lainkaan. Suomen lisäksi kasvia tavataan muun muassa Ruotsissa, Norjassa, Tanskassa, Islannissa, Färsaarilla, Grönlannissa, Kanadassa, Yhdysvalloissa, Länsi-Euroopassa, Britteinsaarilla, Italiassa, Itä-Euroopassa, Venäjällä ja Kaukasuksella.


title: Hirssisara

text: Hirssisara kasvaa letoilla sekä rehevillä ja kosteilla niityillä.


title: Skamandros

text: Skamandros () – myös Skamander – on nykyisin Menderesinä tunnettu joki Troijan lähettyvillä. Se sai alkunsa Ida-vuorelta ja laski Hellespontoksessa Aigeanmereen.


title: Skamandros

text: Kuten kaikkien muidenkin jokien kohdalla kreikkalaisessa mytologiassa, Skamandros oli myös jokijumala, jossa joki henkilöityi. Hän oli Okeanoksen ja Tethyksen poika. Hänellä oli nymfi Idaian kanssa poika, Teukros. Troijan sodassa Skamandros, jota jumalat kutsuivat Ksanthokseksi, oli Troijan puolella.


title: Skamandros

text: Akhilleuksen pilkattua Skamdrosta jokijumala yritti hukuttaa tämän. Hera kuitenkin lähetti Hefaistoksen auttamaan Akhilleusta, ja tämä lähes kuivatti joen tulella ennen kuin Hera käski Hefaistosta säästämään Skamandroksen.


title: Citroën C4 Picasso

text: Citroën C4 Picasso on Citroënin vuodesta 2006 lähtien valmistama tila-automalli, joka korvasi Citroën Xsara Picasson. Vuonna 2018 auton nimeksi vaihdettiin Citroën C4 SpaceTourer.


title: Citroën C4 Picasso

text: Ensimmäisen sukupolven C4 Picasso esiteltiin Pariisin autonäyttelyssä syksyllä 2006 seitsenpaikkaisena Grand C4 Picasso -mallina. Lyhyempi viisipaikkainen versio esiteltiin Geneven autonäyttelyssä seuraavana keväänä.


title: Citroën C4 Picasso

text: Vuoden 2006 Euro NCAP -kolaritestistä C4 Picasso sai tulokseksi täydet viisi tähteä.


title: Citroën C4 Picasso

text: Vuonna 2010 malli koki kasvojenkohotuksen, jossa uudistettiin muun muassa puskureita.


title: Citroën C4 Picasso

text: Toisen sukupolven C4 Picasso esiteltiin Citroën Technospace -konseptiautona Geneven autonäyttelyssä keväällä 2013.


title: Citroën C4 Picasso

text: Vuoden 2013 Euro NCAP -kolaritestistä C4 Picasso sai tulokseksi täydet viisi tähteä.


title: Citroën C4 Picasso

text: Vuonna 2016 C4 Picasso koki kasvojenkohotuksen, jossa tehtiin uudistuksia muun muassa etusäleikköön ja puskureihin.


title: Citroën C4 Picasso

text: Mallien nimiksi vaihdettiin vuonna 2018 C4 SpaceTourer ja Grand C4 Tourer.


title: Ilja Bryzgalov

text: Ilja Nikolajevitš Bryzgalov (, s. 22. kesäkuuta 1980 Toljatti, Venäjän SFNT, Neuvostoliitto) on uransa päättänyt venäläinen jääkiekkomaalivahti.


title: Ilja Bryzgalov

text: Bryzgalov pelasi pitkän ja menestyksekkään uran NHL:ssä, jossa hän aloitti vuonna 2001. Bryzgalov on voittanut urallaan arvostetuimman jääkiekkopalkinnon, NHL:n mestaruuden, Stanley Cupin Anaheim Ducksissa vuonna 2007. Bryzgalov on urallaan voittanut myös jääkiekon maailmanmestaruuskilpailuissa MM-kultaa vuoden 2009 kisoissa Venäjän jääkiekkomaajoukkueessa. Maajoukkuetasolla Bryzgalov on saavuttanut Venäjän riveissä myös olympiapronssia.


title: Ilja Bryzgalov

text: NHL-uransa aikana Bryzgalovista tuli yksi NHL:n seuratuimmista mediapersoonista, mikä johtui hänen toimittajille antamistaan värikkäistä ja joskus myös pisteliäistä lausunnoista ja hänen venäläistyyppisestä englannin kielestään.


title: Ilja Bryzgalov

text: Bryzgalov on pelannut urallaan 463 NHL-ottelua, joista 425 runkosarjassa ja 38 pudotuspeleissä.


title: Ilja Bryzgalov

text: Bryzgalov aloitti jääkiekkouransa HK Lada Toljattin organisaatiossa, ja siten Toljatti on Bryzgalovin kasvattajaseura. Bryzgalov pelasi Lada Toljattin reservijoukkueessa 16-vuotiaasta asti, vuodet 1996–1998 eli yhteensä kolmen kautta. Kun Toljattin reservijoukkue putosi kauden 1998–1999 jälkeen Venäjän toiseksi korkeimmalta sarjatasolta Vysšaja Ligasta maan kolmanneksi korkeimmalle sarjatasolle, Bryzgalov jätti joukkueen. Hän siirtyi alkukaudeksi 1999–2000 pelaamaan Vysšaja Ligan HK Spartak Moskovan reservijoukkueeseen. Bryzgalov kuitenkin edusti uutta seuraansa vain 10 ottelussa, kunnes hän siirtyi Spartakin organisaatiosta takaisin Lada Toljattin organisaatioon. Bryzgalov pelasi vielä kaksi ottelua Toljattin reservijoukkueessa, ennen kuin hänet nostettiin kesken kauden 1999–2000, reserveistä HK Lada Toljattin joukkueeseen Venäjän pääsarjatasolle Superligaan. Näin alkoi Bryzgalovin pääsarjaura 19-vuotiaana. Bryzgalov sai mahdollisuuden Toljattin maalilla ja otti melkein saman tien joukkueen ykkösmaalivahdin paikan itselleen.


title: Ilja Bryzgalov

text: Bryzgalov pelasi ensimmäisellä kaudellaan Toljatissa 14 pääsarjaottelua, ja torjuntaprosentti oli erinomainen, 93,0. Lupaava Bryzgalov jatkoi loisto-otteitaan Superligan pudotuspeleissä, joissa hän vartioi Toljattin maalia seitsemässä ottelussa, joiden torjuntaprosentti oli 94,7 %.


title: Ilja Bryzgalov

text: Bryzgalovin erinomaiset otteet Toljattin maalilla herättivät useiden seurojen mielenkiinnon NHL:ää myöten. Lopulta Bryzgalovin NHL:ään, Mighty Ducks of Anaheim. Anaheim varasi Bryzgalovin varaustilaisuuden toisella kierroksella varausnumerolla 44.


title: Ilja Bryzgalov

text: Kauden 2000–2001 Bryzgalov aloitti Toljattin ykkösmaalivahtina ja säilytti asemansa kauden loppuun asti. Hän Superligan runkosarjassa 34 ottelua ja torjui joukkueensa pudotuspeleihin. Pudotuspeleissä Toljattin taival katkesi kuitenkin jo ensimmäisellä kierroksella, vaikka Bryzgalovin oli maalilla erinomainen. Hänen torjuntaprosenttinsa pudotuspeleistä oli 92,5. Kauden jälkeen 21-vuotias Bryzgalov siirtyi Pohjois-Amerikkaan hänet varanneeseen Mighty Ducks of Anaheimin joukkueeseen.


title: Ilja Bryzgalov

text: Bryzgalov tuli vuonna 2001 Pohjois-Amerikkaan Anaheimin harjoitusleirille. Hän ei onnistunut leirillä vakuuttamaan tarpeeksi Anaheimin valmennusjohtoa, jotta olisi syrjäyttänyt Mighty Ducksin maalivahdeista Jean-Sebastien Gigueren tai Martin Gerberin ja saanut aloittaa kauden NHL:ssä Mighty Ducks of Anaheimissa. Niinpä Bryzgalov aloitti ensimmäisen Pohjois-Amerikan kautensa Mighty Ducksin farmijoukkueessa AHL-liigassa Cincinnati Mighty Ducksissa. Hän pelasi lähes koko kauden 2001–2002 Cincinnatissa. Kesken kauden 2001–2002 Bryzgalov kuitenkin nostettiin NHL:ään Mighty Ducks of Anaheimin joukkueeseen, ja hän pelasi lyhyellä NHL-komennuksellaan myös ensimmäisen NHL-pelinsä Bryan Murrayn ollessa Ducksin päävalmentajana. Ensimmäisessä NHL-pelissään Bryzgalov pelasi hyvän ottelun, jossa hänen torjuntaprosenttinsa oli 91,7. Cincinnati Mighty Ducksissa Bryzgalov pelasi kaudella 2001–2002 kaikkiaan 45 AHL-ottelua.


title: Ilja Bryzgalov

text: Kauden 2002–2003 Bryzgalov pelasi kokonaan Cincinnati Mighty Ducksissa AHL:ssä, sillä Anaheimin uusi päävalmentaja Mike Babcock luotti Bryzgalovin sijasta Gerberiin ja Giguereen eikä nostanut Bryzgalovia kertaakaan Mighty Ducks of Anaheimin NHL-joukkueeseen. Bryzgalov pelasi Cincinnatin maalilla 54 ottelua, mutta ei onnistunut auttamaan joukkuetta AHL:n pudotuspeleihin.


title: Ilja Bryzgalov

text: Kaudella 2003–2004 Bryzgalov pelasi huippukauden Cincinnati Mighty Ducksin riveissä AHL:ssä. Hän pelasi 64 ottelua, torjuntaprosentilla 91,9 ja torjui Cincinnatin myös AHL:n pudotuspeleihin, jossa joukkue eteni aina toiselle kierrokselle asti. Hyvät otteet Cincinnatissa alkukaudella toivat myös tilaisuuden NHL:ssä ja Bryzgalov pelasikin yhden NHL-ottelun kaudella 2003–2004.